text:
Abana bari kwiga amashuri abanza muri iki gihe byagorana ko bamenya Mirenge ku Ntenyo kuko ibitabo bigiramo atarimo, ariko abize kera bose, bigiye mu Rwanda baramuzi.
Mirenge wo ku Ntenyo mu Karere ka Ruhango yafatwaga nk’umukire ukomeye mu Rwanda, akaba yarabayeho mu myaka ibarirwa muri 200 ishize.
Hari abakeka ko uyu mugabo atabayeho, ariko Ikinyamakuru Izuba Rirashe cyahamirijwe na Matilde Nyirandoriyo ko ari umwuzukuruza we.
Nyirandoriyobijya ni umukecuru w’imyaka 100 utuye mu Kagali ka Buhoro, Umurenge wa Ruhango mu Karere ka Ruhango mu Ntara y’Amajyepfo.
Inzu atuyemo igaragara ko ari yo mu giturage, yubakishije amatafari y’ibyondo, ntabwo iteye irangi, yewe nta n’umucanga, ikaba isakajwe amategura.
Ni inzu imwe batuyemo, ifatanye n’igikoni n’ikiraro kirimo inka y’inyana, mu gice cy’iburyo, ahasigaye hazengurutswe n’urugo rwubakishije ibiti, ibishurushuru n’imbingo.
Gukinga urwo rugo hakoreshwa imyugariro.
Uyu mukecuru w’umunyarugwiro avuga ko yabonye izuba mu gihe cy’inzara ya Gakondwe.
Ubwo twamusuraga twasanze yicaye mu kirambi, ari guhata amateke. Hari nka saa tanu za mu gitondo.
Ni umukecuru ubona ko agikomeye ku buryo yanatubwiye ko akibasha guhinga.
”Data yari umwuzukuru wa Mirenge, njyewe rero ndi umwuzukuruza. Papa niwe wamubonye n’amaso ye, ndetse yajyaga anabiganiriza abandi bantu. Njyewe rero ibyo mbabwira ni ibyo numvanye data.”
Iki ni kimwe mu bisubizo yahaye ikinyamakuru izuba Rirashe ubwo cyamusuraga.
Dore ikiganiro kirambuye:
Twe twumva bavuga Mirenge mu migani itandukanye, wowe umukomokaho tubwire Mirenge yari muntu ki?
Mirenge rero koko yari umukire. Yarahingaga cyane, akagira imirima myinshi. Numvise ko ngo yaje ino aha ku Ntenyo akomoka mu gace ka Rwankeri mu bice byo mu Ruhengeri. Ubwo rero ngo yaraje ageze ino aha, ahasanga ibihuru n’amasambu adafite nyirayo, arayigabiza arayahinga, nuko aba umukire gutyo.
Yari azwi cyane ku buryo yajyaga anagoboka igihugu mu bihe by’inzara, iyo wenda hakurya i Nyanza habaga habuze ibyo kurya, Umwami hari igihe yoherezaga abantu bakaza gufata ibyo kurya kwa Mirenge.
Ngo yari umugabo ufite igara rito, kuko hari igihe umwami yigeze kuza aho ku Ntenyo, abaririza uwo Mirenge w’umukire, amunyuraho atazi ko ari we. (Yumvaga ari ikigabo kibyibushye kinini).
Yari atuye hariya hasigaye hari imidudugu [Ni mu mudugudu wa Buhoro].
Ngunda se koko yabayeho? Ahuriye he na Mirenge?
Uwo Ngunda rero nanjye numvise ko yabayeho, ngo yahoraga ari kumwe na we, ni na we wamufashije kugira ubwo bukire bwose.
[Aseka] Nawe se, uwo mugabo ko yahingaga mpaka umusozi awurangije! Ngo yarakoraga biteye ubwoba.
Bavuga ko Ngunda yari umukwe wa Mirenge, ngo yaje aturuka aho mu Rwankeri.
Umunyamakuru Richard Iraguha, ari kumwe n’umuwuzukuruza wa Mirenge
Ese Mirenge yari atunze ibingana iki?
Yaba Nyirandoriyobijya, umwuzukuruza we, n’abaturanyi bavuga ko Mirenge yari afite ubutaka bunini cyane, akagira abaja, abahinzi, akagira inka, akagira abashumba.
Nta nyandiko wabona isobanura byimbitse imitungo ya Mirenge, ariko abatuye aha hafi, bagiye harerekana amakuru mu buryo bw’imvugo.
Baribukiranya bakakubwira imirima ya mirenge ayo yaheraga n’aho yagarukiraga, bakakwereka udusozi, bavuga ko ari amayogi ya NGUNDA, umukozi wa mirenge wahingishaga amasuka menshi mu kivi kimwe.
Tito ni umwe mu batuye mu butaka Mirenge yari atuyemo, avuga ko Mirenge yahingaga ahantu hanini cyane.
Ati “Ugereranyije nuko amateka abitubwira, nuko ababyeyi bacu babivugaga, ngo yahingaga Mayunzwe, agahinga Ntenyo, agahinga Kirengeri, agahinga Tambwe na Buhoro.”
Mayunzwe ni akagari kabarizwa mu murenge wa Mbuye kazwiho kweza imyumbati cyane, Ntenyo ni akagali ko mu murenge wa Byimana, Buhoro ni akagali ko mu murenge wa Ruhango mu gihe Kirenge nayo ibarizwa muri Byimana.
Ugereranyije, wasanga Mirenge yari afite ubutaka bungana n’umurenge umwe w’iki gihe.
Uyu mugabo si ubutaka gusa yari atunze kuko, ngo yari afite amashyo y’inka, bavuga ko zageraga kuri 200.
Hari ibirango by’amateka ya Mirenge bigihari
Hari umugina w’imvuzo, uherereye mu gasantere ka Ntenyo, ni muri metero 180 uturutse ku muhanda wa kaburimbo Kigali-Butare.
Uwo mugina umeze nk’agasozi gato, ariko ntabwo kagizwe n’ubutaka, ahubwo kagizwe n’ibivuzo.
Amateka avuga ko iyo abahinzi ba Mirenge babaga bahinguye, n’abashumba bacyuye inka, bicaraga hamwe bakarira ku nkoko, ubundi bakanwa nk’abavuye ku muririmo w’imbaraga.
Abo bahinzi barangajwe imbere na Ngunda wanyweshaga umuheha bita Ruvunabataka, banyweraga mu bibindi. Bamaramo inzoga, ibivuzo bakajyakubimena aho hakurya.
Ni ko kuhakora agasozi ubundi havuka umugina, banahitirira umugina w’imvuzo.
Ugeze aho ku gasantere ka Ntenyo, ni cyo gikorwa cya mbere uhita ubona. Abahatuye bagerageza kuhitaho, ku buryo ubu banahazitiye.
Urugata rwa Mirenge: ikindi kimenyetso gisigaye kigaragara n’amaso n’ urugata rwa Mirenge.
Basobanura amateka y’urugata rwa Mirenge
Mu myaka yatambutse yabonekaga ingata ebyiri za Mirenge ariko uko abantu bagenda bubaka banatura, rumwe rwubatsweho ntabwo rugaragara. Hasigaye rumwe gusa.
Urwo rugata ni ahantu hishushanyije nk’uruziga, baterekagaho ibibindi banyweragamo inzoga. Ntabwo ingata umuntu asanzwe aboha, ahubwo uko bahaterekaga ibibindi inshuro nyinshi, byahakoze urugata.
Urwo rugata rufite umurambararo wa metero nk’ebyiri, kujya i kuzimu ni nka metero imwe n’igice.
Abakomotse kuri Mirenge bitwaga abarenge.
Umwuzukuruza we, ubuvivi n’ubuvivure ni abaturage basanzwe, batunzwe n’ubuhinzi n’ubworozi.
Ni umukecuru ubona ko agikomeye


c: text/html

text:
Leta Zunze Ubumwe z’Amerika ni ikimwe mu bihugu birimo abakristo benshi ariko kandi bivugwa ko cyubahiriza uburenganzira bw’abantu bose kubijyanye n’imyemerere yabo. Texas umwe mu mijyi ikomeye muri kiriya gihugu, haravugwa umwarimu ubu uri mu mazi abira kubera kuzamura ikimenyetso cy’umusaraba mu ishuli yigishagamo kandi akanazira ko yigisha yavuze ko nta muntu n’umwe uboneye uretse Yesu Kristo wenyine, imvugo itarashimishije abatamwemera.
Umwe mu babyeyi w’umuhakana Mana nzima, akaba yarahise amenyesha umuryango American Humanist Association (AHA) ko ibyo uwo mwarimu yakoze atari byo ahubwo akwiye gushyikirizwa inkiko.
Umuryango AHA wahise woherereza ibaruwa inzego zibishinzwe harimo n’ubuyobozi bwaho uwo mwarimu yigisha mu ishuli ryitwa Benavides Elementary School, ibaruwa ikubiyemo ibyaha uy’umwarimu aregwa cyane cyane arashinjwa gukoresha akazi ke agamije kubwiriza no gukwirakwiza imyemerere ye.”
Umuryango American Humanist Association ukaba wahise utanga iminsi 7 kuri iryo shuli kuba wamaze kugira icyo uvuga n’icyo ukora kuri byo birego bake kumwarimu waryo.
Umuyobozi wa AHA David Niose, yavuze ko abatari abakristo n’imiryango yabo nta mpamvu yo kugira ngo babwirizwe ubutumwa batemera bityo agasanga uburenganzira bwabo bwarabangamiwe. Ariko abakurikiranira hafi iby’imyizerere muri kirya gihugu bakavuga ko nta burenganzira bw’umuntu n’umwe bwaba bwarahutajwe kuko kuva cyera hagiye hifashishwa ingero zitadukanye zo mu byanditswe byera hagamije gufasha abanyeshuli gusobanukirwa no gufata neza ibyo bigishijwe.
Intego yikoreshwa ry’ibimenyetso bitandukanye mu mashuli muri Leta Zunze Ubumwe z’Amerika akaba ari ugufasha abiga kumenya neza ibyo biga harimo no kubafasha kumenya gusoma neza.

robotstxt: allowed

filter: keep


text:
Abanyamabanga Nshingwabikorwa b’imirenge
4, uwa Rwimbogo, uwa Gitoki, uwa Nyagihanga n’uwa Gasange ejo kuwa mbere tariki
ya 31 Ukwakira 2016, bashyikirije ubuyobozi bw’Akarere ka Gatsibo amabaruwa
basezera ku mirimo yabo.
Abanyamabanga Nshingwabikorwa b’imirenge 4, uwa Rwimbogo, uwa Gitoki, uwa Nyagihanga n’uwa Gasange ejo kuwa mbere tariki ya 31 Ukwakira 2016, bashyikirije ubuyobozi bw’Akarere ka Gatsibo amabaruwa basezera ku mirimo yabo.
By Ubwanditsi | Views : 10458 | Kuya 11-01-2016 12:51
Intandaro yo kwegura kw’aba banyamabanga Nshingwabikorwa b’imirenge uko ari 4 ni igenzura ryakozwe bagaragaraho imikorere mibi irimo ibikorwa byo kwiyandarika n’ubusinzi.
Gasana Richard, umuyobozi w’akarere ka Gatsibo, yabwiye itangazamakuru ko aba bayobozi beguye nyuma y’igenzura ryakozwe mu gihe gishize.
Gasana yagize ati “Mu minsi ishize twari twabahamagaye bose tubagira inama kuko hari isuzuma tubakorera buri mwaka, bakanagezwaho uko isuzuma ryasanze bahagaze, hari abagaragaweho imikorere itari myiza, nko kutita ku bibazo by’abaturage ngo babikemurire ku gihe cyangwa bakabikemura bigoranye.”
Mayor wa Gatsibo yongeyeho ko hariho abagaragaweho kwikubira ibyagenewe abatishoboye aho usanga bamwe bafite aho bahuriye no gukoresha ibigenewe abaturage muri gahunda za VUP, ubudehe n’ibindi.
Uyu muyobozi avuga ko hari n’aho usanga bamwe biyandarika, ari abasinzi bikabije.
Gasana Richard akomeza agira ati :”Twagiye tubabwira buri muntu ibyo avugwaho kandi bimwe na bimwe nabo bakabyemera none rero hari igihe umuntu agenda akitekerezaho agasanga ibyo akora byamenyekanye akavuga ati reka njye gukora ibindi mpindure imirimo.”
Aba banyamabanga Nshingwabikorwa b’imirenge uko ari 4 beguye mu karere ka Gatsibo beguye banditse bavuga ko ari impamvu zabo bwite kandi ngo ni uburenganzira bwabo.


text:
AERG/GAERG yasukuye imibiri y’abazize Jenoside
Abagize AERG/GAERG baratangaza ko gusukura imibiri y’abazize Jenoside yakorewe Abatutsi bituma bongera kumva ko babasubije icyubahiro ndetse bigatuma bazirikana ubumuntu bambuwe.
Babitangarije mu Karere ka Bugesera ku Rwibutso rwa rwa Jenoside rwa Nyamata tariki ya 18 Werurwe 2017, ubwo bari mu cyumweru cyahariwe ibikorwa bya AERG/ GAERG.
Abagize iyi miryango bagiye ku rwibutso rwa Nyamata maze basukura imibiri ihashyinguye, isigwa umuti kugira ngo bitume itangirika.
Iyi mibiri ikaba yari yatangiye kwangirika bitewe n’ubukonje n’ivumbi.
Mugirimfura Elias asanga gusukura iyi mibiri ari umwanya wo gusubiza icyubahiro abacyambuwe ndetse bikaba n’umwanya wo kuzirikana k’ubumuntu bambuwe.
Agira ati “Iki gikorwa kirampumuriza ndetse nkumva nongeye gusubirana n’ababyeyi banjye, abandimwe banjye n’abandi bose bazize Jenoside yakorewe Abatutsi.”
Mujawamariya Rose we avuga ko gusukura imibiri bimwereka ko aba aha agaciro ababyeyi n’inshuti bazize Jenoside.
Agira ati “Mba numva nibuka ijambo yambwiye ngo nzabe umugabo, mba numva nongeye gusubirana nawe maze nkumva ndanezerewe muri njye.”
Umuyobozi wungirije wa Ibuka mu Karere ka Bugesera, Rutayisire Jackson yabashimiye icyo gikorwa bakoze gusa abasaba ko bazongera bakagaruka.
Agira ati “Turashaka ko iyi mibiri izongera gushyingurwa mu mva aho yari iri ariko habanje naho gutunganywa, turabasaba ko mwazagaruka kugira ngo tubashe kuyishyingura yose yarangije gusukura no gusigwa umuti utuma itazongera kwangirika.”
Twahirwa Emmanuel, umuyobozi wa AERG avuga ko batazazuyaza kugaruka gukora iki gikorwa kuko imbaraga bafite ari izo kubasubiza agaciro.
“Ibi biri mu nshingano zacu kandi ntabwo tuzajya ahandi dusize iki gikorwa kitarangiye.”
Urwibutso rwa Nyamata rushyinguyemo imibiri ibihumbi 45 y’abazize Jenoside yakorewe Abatutsi.
Kuri ubu rukaba rurimo gusanwa ndetse imibiri ihashyinguye, imyambaro n’ibindi bikoresho bikaba birimo guterwa imiti ibifasha kugira ngo itangirika.
Icyumweru cyahariwe AERG/GAERG gifite intego eshanu z’ingenzi arizo kubaka igihugu, gushimira abarokoye Abatutsi no guha agaciro abatutsi bazize Jenoside.
Abagize AERG/GAERG kandi basuye imiryango itatu yo mu Bugesera y’abarokotse Jenoside yakorewe Abatutsi, baremeye mu mwaka wa 2016.
Amafoto: Muzogeye Plaisir


text:
Urubyiruko rwo mu Itorero Bethesda Holly Church rifite icyicaro ku Gisozi hafi y’Agakinjiro riri gutegura igiterane kidasanzwe kizamara Icyumweru, kigamije gutegura ahazaza h’abakiri bato bagakura mu buryo bw’umubiri ndetse n’ubw’umwuka, bakazavamo abagore n’abagabo Imana yishimira.
Nyuma yo kubona ko hari ibibazo byinshi byugarije isi cyane cyane urubyiruko rwo mu minsi ya none, Itorero Bethesda Holly Church ribinyujije mu rubyiruko rurisengeramo rwashyizeho ngahunda y’igiterane kiba buri mwaka aho bafata umwanya uhagije bakaganira ndetse bakagirana inama zabaganisha mu nzira ya gikirisitu bagakura bazi Imana.
Iki giterane kimara icyumweru cyose, kizatangira tariki ya 12 Ugushyingo aho kizaba gifite insanganyamatsiko igira iti ’Equiping The Next Generation’ bisobanuye gutegura urubyiruko ruzakurikiraho.
Bamwe mu bategura iki giterane bavuga ko impamvu nyamukuru yatumye bafatira ku nsanganyamatsiko yo gutegura urubyiruko ruzakurikiraho ari uko bigaragara ko muri iyi minsi urubyiruko rwugarijwe n’ibigusha byinshi ndetse ko usanga n’ababyeyi bafite ubwoba bw’ahazaza h’abana b’Abanyarwanda by’umwihariko abo mu itorero rya Bethesda Holly Church .
Ababyeyi bavuga ko iyo bitegereje neza ibiri kuba muri iyi minsi bibatera ubwoba ndetse ngo bakabona ko bishoboka cyane ko ibyabaye mu gihe cya Yosuwa bishoboza kuzongera kuba mu Rwanda cyangwa ku Isi muri rusange hatagize ikikorwa .
Uru rubyiruko ruri gutegura iki giterane kandi, ngo nyuma yo gusanga buri wese yihugiyeho muri iyi minsi ku buryo n’ababyeyi batabona umwanya uhagije wo kwigisha abana ibijyanye no kumenya Imana, babonye ko hari icyo ubwabo bakora maze bagatangira gutegura urubyaro ruzakurikiraho gukura ruzi Imana.
Abazaza muri iki giterane bateguriwe inyigisho zidasanzwe zirimo amahame yabafasha gutegura urubyaro ruzakurikiraho rugakura ruzi Imana ndetse n’icyo urubyiruko rusabwa kugira ngo rube urubyaro ruzagirira isi akamaro.
Muri iki gitaramo kandi hazaba harimo abavugabutumwa bakomeye bazaba bigisha ijambo ry’Imana barimo Ev. Kwizera Emmanuel, Paster Senga Emmanuel, Hategekimana S. Hubert ndetse na Rev. Pastor Rwibasira Vincent.


text:
Igiterane mpuzamatorero muri uyu Murenge gisanzwe kiba ndetse ni ngarukamwaka aho kigaruka ku nsanganyamatsiko zitandukanye; icy’uyu mwaka kikaba gifite umwihariko wo gusengera amatora nk’uko byatangajwe n’Umuyobozi w’Ihuriro ry’amatorero n’amadini akorera muri Kimisagara, Apotre Kubwimana David.
Uyu muyobozi yavuze ko giteganyijwe ku Cyumweru tariki ya 26 Werurwe kikazabera kuri Restoration Church Kimisagara, guhera saa munani z’amanywa.
Gifite insanganyamatsiko iboneka mu rwandiko rwa mbere rwa Timoteyo(1 Timoteyo 2,1-2), hagira hati “Mbere ya byose ndaguhugurira kwingingira abantu bose no kubasengera no kubasabira no kubashimira ariko cyane cyane abami n’abatware bose kugira ngo duhore mu mahoro tutabona ibyago, twubaha Imana kandi twitonda.”
Pasiteri Ruzindana Lambert, Umunyamabanga w’iri huriro yavuze ko ari ingenzi gufata umwanya wo gusengera igihugu n’amatora ateganyijwe kugira ngo azabe mu mahoro aho kurangwa n’imvururu nk’uko bijya biba mu bindi bihugu byo hirya no hino ku Isi.
Yagize ati “ Iyo tureba akavuyo kaba mu bindi bihugu mu bihe by’amatora bidutera kubitekerezaho kuko abashoza imvururu n’abo zigiraho ingaruka baba bafite amatorero basengeramo. Bituma tugira umutima wo gusenga kugira ngo igihugu cyacu kirusheho kugira amahoro n’ishema.”
Iki giterane ngo gitegerejwemo umusaruro ushingiye ku kuba abayoboke b’aya matorero n’amadini bazakangukira kurushaho kubungabunga ubumwe bwabo, kurushaho gukunda igihugu ndetse bukaba ari n’uburyo bwo kubakangurira kuzitabira igikorwa cy’amatora.
Iri huriro rimaze gukora ibiterane birimo ibyo kurwanya ibiyobyabwenge muri uyu Murenge, rikaba ryaranakoze ibindi bikorwa by’urukundo nko gusana inzu z’abatishoboye no kubishyurira ubwisungane mu kwivuza.
Pasiteri Antoine Rutayisire ari mu bigisha bateganyijwe kuri uwo munsi. Abantu bafite umutwaro wo gusengera igihugu baturutse impande zose bararikiwe kuzifatanya n’aya matorero akorera muri Kimisagara.


text:
1. Ntuzahendahendere umuntu kugukunda cyangwa kukwitaho
kuko bigira agaciro iyo nyiri ukubikora bimwiviriye ku mutima.
2. Ntuzabeshye uwo ukunda ngo akunde yishime, ikiruta
uzamubwize ukuri ababare.
3. Ntuzarindire ko uwo ukunda akenera ko umufasha, ahubwo uzanamufashe mbere y’uko abikenera.
4. Ntuzigere wibagirwa umukunzi wawe mu gihe yaguhaye byinshi utagomba kwibagirwa.
5. Ntuzarutishe amafaranga urukundo, kuko hari ibyo urukundo nyarwo rutanga amafaranga atabasha kugura.
6. Ntuzakunde umuntu ku bw’impuhwe, ahubwo uzamugirire impuhwe ku bw’urukundo!
7. Urajye ucyaha uwo ukunda mwiherereye, nimugera mu ruhame umurengere!
8. Urajye ushimishwa n’uko uwo ukunda akundwa n’abandi kuko ni ikimenyetso cy’uko yakurutishije benshi.
9. Ntuzagishe inama abandi y’uwo ukwiye gukunda,ikiruta uzabagishe inama y’uko ukwiye kumukunda.
10.Ntugahamye ko ushimisha uwo ukunda uko bikwiye ahubwo uzabihamirizwa na nyirubwite.
Uwineza Vanessa@Rwandapaparazzi.rw
13,990 total views, 0 views today


text:
Mu buhamya bukubiye mu gitabo cyitwa “Icyaha kuri bo, ikimwaro kuri njye”, bwanditswe na Bamporiki Uwayo Edouard, uzwi mu gukina amakinamico ndetse n’amafilimi y’ikinyarwanda, kuri paji yacyo ya 12 kugera ku ya 16, agaragaza uko Abatutsi bishwe areba ubwo yari arwariye mu bitaro by’i Kibogora. Kuko yari umwana, yaje kubwirwa na nyina ko abarimo kwicwa ari Abatutsi gusa, ko bo kuba ari Abahutu batari bwicwe.
Bamporiki Uwayo Edouard yavutse tariki ya 24 Ukuboza 1983, avuka mu muryango w’abana batandatu ari we muhungu gusa, atangira kwiga ku wa 1 Nzeri 1990, ubwo hashize umwaka umwe se witwaga Mwitende yitabye Imana, akomeza kurerwa na nyiya witwa Mukarurangwa Josephine.
Bamporiki yanejejwe no kwisanga ku ishuri ari kumwe n’abahungu n’abakobwa, ageze mu mwaka wa gatatu mwarimu ababwira kuza kubaza ababyeyi babo ubwoko bwabo, abwirwa na nyina ko ari Umuhutu utavangiye, asanga abenshi mu ishuri ryabo ari Abahutu n’ubwo we atari asanzwe azi kuvangura amoko.
Jenoside yakorewe Abatutsi mu Rwanda mu 1994, Bamporiki Edouard yari arwariye mu bitaro bya Kibogora, avuga ko abantu batangiye kwicwa areba ntasobanukirwe kuko yari akiri muto.
Ubuhamya
Tariki ya 7 Mata 1994 nari ndwariye mu bitaro by’i Kibogora mu Burengerazuba, abaganga bagishakisha icyo ndwaye, ni bwo mu bitaro basakuje ngo umubyeyi arapfuye, ako kanya gahunda yo kwita ku barwayi iba irahindutse, bwakeye nta muganga ugarutse aho nari ndwariye.
Bukeye mama yanjyanye hanze ku gasusuruko tujya ku nzu yari iteganye n’aho nari ndwariye, nsanga hari abana bato batatu batemaguwe ariko batarashiramo umwuka, mbabonye ngira ubwoba ndataka mama arancyaha, mubajije icyo babaye yanga kunsubiza.
Uko iminsi yashiraga, ni ko ibintu byahindura isura. Hashize iminsi ibiri nicaye hanze, mbona ibitero by’abantu benshi byirukanka ku musozi uteganye na Kibogora (Nyagacaca) bavuza induru baririmba n’amajwi ateye ubwoba. Ako kanya mbona ikindi gitero kigeze ku bitaro baririmba birukankana n’imbwa batwaye imihoro, amacumu n’amahiri n’ibindi biteye ubwoba, nuko mbaza mama nti “Ese habaye iki ko abantu bahindutse kuriya? » Ntagire icyo ansubiza.
Uwo munsi mu ijoro ndyamye nko mu ma saa tatu hinjira umusore ufite umwana w’imyaka nk’ibiri. Aratangira ati “Nitwa Pascal nkaba nje gushaka ubuhungiro, iwacu bahasenye ndetse n’ab’iwacu bose bamaze kubica, mwihangane mumpishe ijoro rimwe ndabyuka nshaka uko mpungira ku Ijwi (Ikirwa kiri hagati y’u Rwanda na Repubulika Iharanira Demokarasi ya Congo).”
Abarwaza bamubwiye ko afata igitanda akaryama, Pascal arabyanga, asaba ko yaryama munsi y’igitanda, kuko abakozi bo muri ibi bitaro basanzwe bamuzi kuko ngo iyo bamubona bari kumumerera nabi.
Pascal yinjiye munsi y’igitanda nari ndyamyemo, mama amufasha umwana yari afite. Nyuma yo kwinjira munsi y’igitanda bazimije amatara umwana atangira kurira, Pascal ahita ava munsi yacyo afata umwana ahita aceceka, bararana munsi y’igitanda.
Mu gitondo nongeye kumva amajwi y’abantu benshi cyane, bakigera aho baca urugi rw’aho umuntu yinjirira baca n’urusohokerwamo, binjira bose bakubita ibyo bari bafite ku bitanda, bavuza induru ngo turashaka Pascal.
Mba ndabyutse nicara ku gitanda ngiye kumva numva ijwi ryuzuye ubwoba rivuye munsi y’igitanda riti “Baranyishe weeee!”. Umugabo umwe yinjira munsi y’igitanda akurura Pascal maze undi amuca umutwe.
Mpita mvuza induru kuko nari nzi ko twese batwica, mama amfunga umunwa ambuza kongera gutaka, umwana wari uryamye mu gituza cya Pascal ahita na we yicwa.
Nahise mbaza mama impamvu bari kwica abantu ambwira ko abari kwicwa ari Abatutsi, bicwa n’Abahutu, ambwira ko twe turi Abahutu tutari bupfe, ambuza kongera gusakuza kuko yatinyaga ko kuba abo bicanyi batari batuzi byari kubatera kutwica bakeka ko twahungiye mu bitaro. Ntozwa guceceka mbona bapfa.
Abicanyi baje kugaruka binjira mu cyumba cyari giteganye n’aho nari ndwariye, cyari kirimo umurwayi wamugaye wari ukimazemo igihe baracyimwitiriye, hitwaga kwa Yohani, abicanyi basohoramo umusaza ukuze, bamugejeje kuri ya mirambo ya Pascal n’umwana, na we barahamwicira.
Nagiye hanze gato mbona abantu ku bitaro bajya gushungera indi mirambo ntinya kwerekezayo, ariko abaje bavuye kuyishungera bagaruka bavuga ko babonyemo umurambo wa Bayingana Aforodisi wari mwarimu wanjye. Nahise ngira ikiniga natera intambwe ngo njye kumureba, nkumva amaguru ntava aho ari, mpita mbwira mama nti “Niba aba bicanyi bari kwica n’abarimu, abanyeshuri ni twe dutahiwe.” Mubwira kandi ko ntashobora kongera kurara ku bitaro.
Uko nari mbizi kuri iyo myaka yanjye, numvaga umwarimu adashobora gupfa. Mama ntiyemeye ko dutaha ariko na we yatinyaga kujya hanze y’ibitaro akanyumvisha ko dutashye twakwicirwa mu nzira, tuguma mu bitaro.
Naraye ntasinziriye, iryo joro hagwa imvura nyinshi ku buryo akantu kose kakomaga nkagira ngo ni abicanyi bagarutse.
Umunsi wakurikiyeho ni bwo abaturage b’i Kibogora babonye ubwato bunini (Icyombo) buza buturuka ku Gisenyi bugana mu Kirambo ku misozi ikikije Kibogora, induru ziravuga ngo Inyenzi-Inkotanyi zirambutse niduhunge.
Nk’umuntu wari warabwiwe ko inyenzi ari ibikoko bitagira impuhwe bibaga umuntu bikamurya, nahise mbwira mama nti “Niba ushaka kuribwa n’izo nyenzi, njye ndagiye nicwe n’abantu.”
Mu bitaro abantu bose bashya ubwoba, turasohoka turagenda nta murwayi cyangwa umuraza wahasigaye, twerekeza i Tyazo aho abantu benshi bari, harimo abahunze Inyenzi ibitero biturutse imihanda yose, na twe abari bavuye mu bitaro.
Njye na mama twahise tujya mu rugo, dusanga nta mwana n’umwe wacu wishwe, hashize umwanya twumva basakuza ngo abantu nibagaruke be guhunga bwa bwato ntibwarimo Inyenzi ahubwo bwarimo inzoga zivuye muri BRALIRWA.
Agace navukiyemo, icyitwaga Selile, hari hatuwe n’abantu benshi cyane ariko harimo umugabo umwe gusa witwaga Gakwaya Pascal wari Umututsi afite umugore n’abana batanu.
Mvuye mu bitaro nasanze baramusenyeye, abana be n’umugore baricwa, umuhungu we Niyonsaba Jean Paul twiganaga abantu bambwira ko yacitse abicanyi bakamwirukaho bifashishije n’imbwa ariko ntibamufata.
Abaturanyi b’iwacu cyane cyane abagabo bagiye mu bwicanyi, bajyaga kwica Abatutsi bo mu yandi ma Selile (Ku yindi misozi) kuko iwacu nta Batutsi bari bagihari dore ko habaga uwo muryango wa Gakwaya Pascal gusa.
Mu kwezi kwa Gatandatu mu 1994, hakurikiyeho guhunga kw’abantu berekezaga muri Zayire bavuga ko Abatutsi babambuye igihugu.
Ubuhamya bwa Bamporiki
igitabo “Icyaha kuri bo, ikimwaro kuri njye” P.12-16


text:
“Amaboko yawe ntatentebuke”
“Amaboko yawe ntatentebuke.”—ZEF 3:16.
INDIRIMBO: 81, 32
1, 2. (a) Ni ibihe bibazo abantu benshi bahanganye na byo muri iki gihe, kandi se bituma biyumva bate? (b) Muri Yesaya 41:10, 13 hatwizeza iki?
MUSHIKI WACU w’umupayiniya w’igihe cyose kandi washakanye n’umusaza w’itorero yaravuze ati “nubwo dufite gahunda nziza y’iby’umwuka, maze imyaka myinshi mpanganye n’ikibazo cyo guhangayika. Gituma ntasinzira, kikagira ingaruka ku buzima bwanjye no ku mishyikirano ngirana n’abandi, kandi hari igihe numva nacitse intege byarangiye.”
2 Ese ushobora kwiyumvisha uko uwo mushiki wacu yiyumva? Ikibabaje ni uko iyi si ya Satani irimo ibintu byinshi bituma duhangayika, tukumva ducitse intege. Ibyo byagereranywa n’icyuma gitsika ubwato, kikabubuza kugenda (Imig 12:25). Ni iki gishobora gutuma wiyumva utyo? Bishobora guterwa n’uko wapfushije umuntu ukunda, kuba urwaye indwara ikomeye, kutabona ibitunga umuryango muri iki gihe ubukungu bwifashe nabi cyangwa se ukaba urwanywa. Iyo mihangayiko ishobora gutuma ucika intege, ukabura ibyishimo. Ariko ushobora kwiringira ko Imana yiteguye kugufasha.—Soma muri Yesaya 41:10, 13.
3, 4. (a) Ijambo “amaboko” rikoreshwa rite muri Bibiliya? (b) Ni iki gishobora gutuma amaboko yacu atentebuka?
3 Akenshi Bibiliya ikoresha ibice by’umubiri w’umuntu ishaka kumvikanisha ibikorwa bitandukanye. Urugero, ukuboko kuvugwamo incuro nyinshi. Gukomeza umuntu amaboko byumvikanisha kumufasha no kumushyigikira mu gikorwa runaka (Yobu 4:3; Ezek 16:49). Nanone bisobanura gutuma umuntu agira icyizere n’ibyiringiro by’igihe kizaza.
4 Imvugo ngo “amaboko atentebutse” yagiye ikoreshwa yerekeza ku muntu wacitse intege, wihebye cyangwa udafite icyizere (Heb 12:12). Mu gihe uhangayitse, unaniwe cyane cyangwa wumva ko ubucuti ufitanye na Yehova bugenda bugabanuka, ushobora kumva ugiye gucika intege. Ni iki cyagufasha kugira imbaraga zo kwihangana, bityo ukongera kugira ibyishimo?
“UKUBOKO KWA YEHOVA NTIKWABAYE KUGUFI KU BURYO KUTAKIZA”
5. (a) Twakora iki mu gihe ibibazo bivutse, kandi se ni iki twagombye kuzirikana? (b) Ni iki turi busuzume?
5 Soma muri Zefaniya 3:16, 17. Data udukunda Yehova adusaba ‘kumwikoreza imihangayiko yacu yose,’ aho gushya ubwoba ngo ducike intege (1 Pet 5:7). Twagombye kuzirikana ko Imana yabwiye Abisirayeli ko ‘ukuboko kwayo kutabaye kugufi ku buryo kutakiza’ abagaragu bayo b’indahemuka (Yes 59:1). Tugiye gusuzuma ingero eshatu zishishikaje zo muri Bibiliya, zigaragaza ko Yehova afite icyifuzo n’ubushobozi byo gufasha abagize ubwoko bwe, kugira ngo bakore ibyo ashaka nubwo baba bahanganye n’ingorane zikomeye. Mu gihe dusuzuma izo ngero, urebe uko zagukomeza.
6, 7. Kuba Abisirayeli baratsinze Abamaleki bitwigisha iki?
6 Nyuma gato y’uko Abisirayeli bavanywe mu bubata muri Egiputa, Abamaleki barabateye. Yosuwa wari intwari yakurikije amabwiriza Mose yamuhaye, maze ayobora Abisirayeli ku rugamba. Mose na we yajyanye na Aroni na Huri mu mpinga y’umusozi, aho bari bitegeye urugamba. Ese bari bahunze urugamba kuko rwari rubateye ubwoba? Oya rwose.
7 Mose yateguye gahunda yatumye batsinda. Yakomeje kuzamura amaboko n’inkoni y’Imana y’ukuri. Iyo yabaga yazamuye amaboko, Yehova yakomezaga amaboko y’Abisirayeli bakanesha Abamaleki. Ariko amaze kunanirwa akayamanura, Abamaleki batangiye gutsinda. Aroni na Huri ‘bazaniye Mose ibuye aryicaraho, maze bafata amaboko ye, umwe ari ku ruhande rumwe undi ku rundi, ku buryo amaboko ye yahamye hamwe kugeza izuba rirenze.’ Ukuboko gukomeye kw’Imana kwafashije Abisirayeli batsinda urwo rugamba.—Kuva 17:8-13.
8. (a) Asa yakoze iki igihe Abanyetiyopiya bateraga u Buyuda? (b) Twakwigana dute ukuntu Asa yishingikirije ku Mana?
8 Nanone Yehova yagaragaje ko ukuboko kwe kutabaye kugufi ku ngoma y’Umwami Asa. Muri Bibiliya havugwamo intambara nyinshi. Ariko igitero cyarimo ingabo nyinshi ni icyagabwe na Zera w’Umunyetiyopiya, wari ufite abasirikare 1.000.000 bamenyereye urugamba. Ingabo z’Abanyetiyopiya zari zikubye hafi incuro ebyiri iza Asa. Ushobora kwiyumvisha ukuntu Asa yashoboraga guhangayika akicwa n’ubwoba, maze amaboko ye agatentebuka, agatsindwa. Asa yahise asenga Yehova ngo amufashe. Abazi iby’intambara babona ko Asa atashoboraga kunesha Abanyetiyopiya. Nyamara “ku Mana byose birashoboka” (Mat 19:26). Imana yagaragaje imbaraga zayo nyinshi maze ‘itsindira Abanyetiyopiya imbere ya Asa,’ wari ufite ‘umutima utunganiye Yehova mu minsi yose yo kubaho kwe.’—2 Ngoma 14:8-13; 1 Abami 15:14.
9. (a) Ni iki kitaciye intege Nehemiya ngo kimubuze kubaka inkuta za Yerusalemu? (b) Imana yashubije ite isengesho rya Nehemiya?
9 Nanone tekereza uko Nehemiya agomba kuba yariyumvise ageze i Yerusalemu. Inkuta z’umugi hafi ya zose zari zarasenyutse, kandi Abayahudi bari baracitse intege cyane. Abanyamahanga babarwanyaga bari baratumye amaboko yabo atentebuka, bareka kubaka inkuta za Yerusalemu. Ese Nehemiya yemeye ko ibyo bituma amaboko ye atentebuka? Oya rwose! Kimwe na Mose, Asa n’abandi bagaragu ba Yehova b’indahemuka, Nehemiya na we buri gihe yishingikirizaga kuri Yehova mu isengesho. Icyo gihe na bwo yarasenze, maze Yehova amufasha gutsinda inzitizi Abayahudi babonaga ko batatsinda. Imana yakomeje amaboko y’Abayahudi ikoresheje ‘imbaraga zayo nyinshi n’ukuboko kwayo gukomeye.’ (Soma muri Nehemiya 1:10; 2:17-20; 6:9.) Ese wemera ko no muri iki gihe Yehova akomeza abagaragu be akoresheje ‘imbaraga ze nyinshi n’ukuboko kwe gukomeye’?
YEHOVA AZAKOMEZA AMABOKO YAWE
10, 11. (a) Satani agerageza ate gutuma amaboko yacu atentebuka? (b) Yehova akoresha iki kugira ngo adukomeze kandi aduhe imbaraga? (c) Ni mu buhe buryo amashuri ya gitewokarasi yakugiriye akamaro kandi akagutoza?
10 Tuzi neza ko Satani azakomeza kugerageza kutubuza gukora umurimo wacu wa gikristo. Akoresha ibinyoma, iterabwoba riturutse kuri za leta, abayobozi b’amadini n’abahakanyi. Aba agamije iki? Aba ashaka ko amaboko yacu atentebuka, tukareka umurimo wo kubwiriza ubutumwa bwiza bw’Ubwami. Icyakora, Yehova ashobora kuduha imbaraga z’umwuka we wera kandi rwose yifuza kuziduha (1 Ngoma 29:12). Ni iby’ingenzi ko twishingikiriza ku mwuka wera kugira ngo dushobore kurwanya Satani n’isi ye (Zab 18:39; 1 Kor 10:13). Nanone dushobora kwishimira ko dufite Ijambo ry’Imana ryanditswe binyuze ku mwuka wera. Tekereza nanone amafunguro yo mu buryo bw’umwuka tubona buri kwezi. Amagambo ari muri Zekariya 8:9, 13 (hasome) yavuzwe mu gihe urusengero rw’i Yerusalemu rwubakwaga, kandi natwe aratureba cyane muri iki gihe.
11 Nanone dukomezwa cyane n’inyigisho ziva ku Mana tubonera mu materaniro, mu makoraniro no mu mashuri ya gitewokarasi. Iyo myitozo idufasha gukorera Imana tubitewe n’impamvu zikwiriye, ikadufasha kwishyiriraho intego nziza no gusohoza inshingano zacu za gikristo (Zab 119:32). Ese wihatira kubonera imbaraga muri izo nyigisho?
12. Twakora iki ngo turusheho gukomera mu buryo bw’umwuka?
12 Yehova yafashije Abisirayeli gutsinda Abamaleki n’Abanyetiyopiya kandi yahaye Nehemiya na bagenzi be imbaraga, barangiza umurimo wo kubaka. Natwe Imana izaduha imbaraga dushobore gusohoza umurimo wacu wo kubwiriza, nubwo twaba duhangayitse, turwanywa, n’abantu ntibite ku byo tubabwira (1 Pet 5:10). Ntitwitega ko Yehova azadukorera ibitangaza. Ahubwo tugomba gukora ibyo dushoboye. Ibyo bikubiyemo gusoma Ijambo ry’Imana buri munsi, gutegura amateraniro buri cyumweru no kuyajyamo, kugaburira ubwenge n’umutima mu gihe twiyigisha no muri gahunda y’iby’umwuka mu muryango kandi buri gihe tukishingikiriza kuri Yehova binyuze mu isengesho. Ntitukemere ko hagira ikintu icyo ari cyo cyose kibangamira ubwo buryo Yehova akoresha adukomeza akanadutera inkunga. Niba wumva hari aho amaboko yawe yatentebutse, senga Imana uyisaba kugufasha, kandi ureke umwuka wayo ‘ugutere kugira ubushake no gukora’ (Fili 2:13). None se wakora iki ngo ukomeze abandi?
MUKOMEZE AMABOKO ATENTEBUTSE
13, 14. (a) Umuvandimwe yafashijwe ate igihe yapfushaga umugore we? (b) Twakomeza abandi dute?
13 Yehova yaduhaye umuryango w’abavandimwe bo ku isi hose utwitaho kandi ukadutera inkunga. Wibuke ko intumwa Pawulo yanditse ati “murambure amaboko atentebutse n’amavi asukuma, kandi mukomeze guharurira ibirenge byanyu inzira zigororotse” (Heb 12:12, 13). Abakristo benshi bo mu kinyejana cya mbere babonye ubufasha nk’ubwo, kandi no muri iki gihe ni uko. Hari umuvandimwe wapfushije umugore we kandi ahura n’ibindi bizazane, wavuze ati “nabonye ko tudashobora guhitamo ibigeragezo duhura na byo, igihe bizatugereraho n’incuro bizatugeraho. Gusenga no kwiyigisha byagereranywa n’ijaketi ituma umuntu atarohama mu mazi. Nanone abavandimwe na bashiki bacu barampumurije cyane. Naje gusobanukirwa akamaro ko kugirana ubucuti na Yehova mbere y’uko uhura n’ingorane.”
14 Aroni na Huri bafashe amaboko ya Mose igihe bari ku rugamba. Natwe dushobora gushakisha uko twashyigikira abandi kandi tukabafasha. Ni ba nde twafasha? Ni abahanganye n’iza bukuru, uburwayi, abarwanywa n’abagize umuryango, abafite irungu cyangwa abapfushije abo bakundaga. Nanone dushobora gufasha abakiri bato bahanganye n’ikigeragezo cyo gukora ibibi cyangwa gutera imbere muri iyi si mu bijyanye n’amashuri, amafaranga cyangwa akazi (1 Tes 3:1-3; 5:11, 14). Jya ushaka uko wagaragariza abandi ko ubitaho by’ukuri igihe uri ku Nzu y’Ubwami, mu murimo wo kubwiriza, mu gihe musangira cyangwa muvugana kuri telefoni.
15. Amagambo atera inkunga ashobora gufasha ate Abakristo bagenzi bawe?
15 Asa amaze gutsinda Abanyetiyopiya, umuhanuzi Azariya yamuteye inkunga n’ingabo ze ati “mube intwari kandi ntimucike intege, kuko umurimo wanyu uzagororerwa” (2 Ngoma 15:7). Ibyo byatumye Asa ahindura ibintu byinshi kugira ngo agarure ugusenga kutanduye. Mu buryo nk’ubwo, amagambo atera inkunga uvuga ashobora kugirira abandi akamaro. Ushobora gutuma barushaho gukorera Yehova (Imig 15:23). Nanone ntukirengagize ukuntu ushobora gutera inkunga abandi mu gihe utanze ibisubizo byubaka mu materaniro.
16. Kimwe na Nehemiya, abasaza bakomeza bate amaboko y’abagize itorero? Tanga ingero zigaragaza ukuntu Abakristo bagenzi bawe bagufashije.
16 Yehova yafashije Nehemiya n’abari kumwe na we bashishikarira umurimo. Ibyo byatumye buzuza inkuta za Yerusalemu mu minsi 52 gusa (Neh 2:18; 6:15, 16). Nehemiya yakoze ibirenze guhagararira imirimo y’ubwubatsi. Na we ubwe yubatse inkuta za Yerusalemu (Neh 5:16). No muri iki gihe, abasaza b’amatorero benshi bagera ikirenge mu cya Nehemiya, bakagira uruhare mu mishinga y’ubwubatsi cyangwa bagasukura Inzu y’Ubwami bateraniramo kandi bakayitaho. Nanone iyo bakorana n’abandi babwiriza mu murimo, bakabasura muri gahunda yo kuragira umukumbi, baba bakomeza amaboko atentebutse y’abantu bahangayitse.—Soma muri Yesaya 35:3, 4.
“AMABOKO YAWE NTATENTEBUKE”
17, 18. Mu gihe duhanganye n’ibibazo, ni iki twakwiringira tudashidikanya?
17 Gukorana n’abavandimwe na bashiki bacu bituma turushaho kunga ubumwe. Nanone bituma tugirana ubucuti burambye, twese tukarushaho kwiringira imigisha Ubwami bw’Imana buri hafi kutuzanira. Iyo dukomeza amaboko y’abandi, tubafasha guhangana n’ibibaca intege, bakagira icyizere n’ibyiringiro by’igihe kizaza. Nanone gufasha abandi, bituma dukomeza kwibanda ku bucuti dufitanye n’Imana, tukibonera ko izasohoza ibyo iduhishiye. Koko rero, natwe bikomeza amaboko yacu.
18 Iyo tubonye ukuntu Yehova yagiye ashyigikira abagaragu be ba kera kandi akabarinda mu bihe bitandukanye, bituma turushaho kumwizera no kumwiringira. Bityo rero, mu gihe uhanganye n’ibigeragezo n’ibibazo, ntukemere ko ‘amaboko yawe atentebuka.’ Ahubwo ujye wiyambaza Yehova mu isengesho, kandi wemere ko ukuboko kwe gukomeye kugukomeza kandi kukakuyobora ku migisha izazanwa n’Ubwami.—Zab 73:23, 24.


text:
Ubusanzwe umuntu wese uriho ni uko yabanje kuvuka hanyuma akabaho. Kuvuka kwe bwa mbere rero ni igihe ava mu nda y’umubyeyi kubw’umubiri, yari avutse bwa mbere. Uyu muntu Bibiliya imusaba kongera kuvuka ubwa kabiri agahinduka icyaremwe gishya ariko noneho atabiheshejwe no gusubira mu nda ya nyina, ahubwo abiheshejwe no kwizera Umwami Yesu, agahinduka umwana w’Imana, hirya yo kuba umwana wa runaka na nyirakanaka.
Iki ni kimwe mu bibazo abantu bakunze kwibaza, yewe n’igihe umugabo witwa Nikodemu ahura na Yesu, Yesu yamusabye ko agomba kuvuka ubwa kabiri. Yohana 3:7 ‘’ Witangazwa n’uko nkubwiye yuko bibakwiriye kubyarwa ubwa kabiri.’’
Mu yandi magambo inzira imwe yakubashisha kumenya Imana ni uko ubanza kwemera guhinduka icyaremwe gishya, ukavuka ubwa kabiri ubiheshejwe no kwizera Umwami Yesu. Ni ukuvuka mu buryo bw’Umwuka. Yesu yaravuze ngo ‘’Ikibyarwa n’umubiri na cyo ni umubiri, n’ikibyarwa n’Umwuka na cyo ni umwuka.’’ Yohana 3:6
Nkwibutse ko Bibiliya ivuga ko Imana ari Umwuka, none waba umwana w’umwuka waravutse ku mubiri gusa? ntibyashoboka. Uku kubyarwa ubwa kabiri ni umurimo w’Umwuka wera.
Ngaho ibaze uburyo bw’igitangaza Imana yakubumbiyemo ukaba urusoro mu nda ya mama wawe, Yeremiya 1:5. Ubundi buryo rero bw’igitangaza umuntu avukamo mu buryo bw’Umwuka nibwo kuvuka ubwa kabiri, aho umuntu ahinduka umwana w’Imana, ikamubera umubyeyi. Guhinduka biguhesha imbabazi z’ibyaha byose wakoze. Bizana ubusabane hagati yawe n’Imana, kandi rwose umuntu ashobora kumenya ko yakiriye iyi mpano y’agakiza ihesha ubugingo buhoraho bubonerwa muri Kristo Yesu.
Yohana yaravuze ngo ‘’ Ibyo ndabibandikiye mwebwe abizeye izina ry’Umwana w’Imana, kugira ngo mumenye yuko mufite ubugingo buhoraho.’’ 1 Yohana 5:13 Umukristo ni umuntu wizera Yesu nk’Umwami n’Umukiza, kandi uwahindutse gutya ashobora kubimenya ko agakiza ke hariho kandi ko afite gakondo mu bwami bw’ijuru.
Kumenya ko wavutse ubwa kabiri wabimenya gute? Ubundi se ubwirwa n’iki ko uvuka aho uvuka? Nkeka ko impamvu yatumye wemera ko uvuka aho uvuka ni uko uhaba, uhagusanze wese amenya ko uri umwana wo muri urwo rugo. Ikindi ni uko usa n’ababyeyi, ibi bituma n’iyo utahiriwe ariko abazi ababyeyi bawe muhura bakavuga bati ‘’uyu mwana ni uwa runaka.’’ Imico yawe, uko ubayeho, ibyo uvuga, mbese hari ibintu byinshi bifitanye isano n’uko usanzwe ubayeho bishimangira uwo uri we, aho uvuka n’umuryango ukomokamo. Hari ikindi, iyo uvuka mu muryango uba wumva uwufitemo gakondo ( ibyo twitaga umunani), nubwo wajya gushaka ubuzima ahandi ukajya wumva nibyanga uzagaruka ugatura aho Papa wawe yakugeneye.
Tutiriwe tujya muri byinshi dusobanura, ubu ntiwahita umenya niba waravutse ubwa kabiri? Uretse kubyiyumvamo wumva ufite umugabane ku masezerano y’abandi bana baba mu rugo? Ni iki wumva uhuriyeho n’uwakubyaye? Bibiliya iravuga ngo twigane Imana nk’abana bakundwa. Abefeso 5:1 Ntabwo umukozi ukora iwanyu nubwo ari we ukora imirimo myinshi byigeze bimuhesha kwandikwa mu ndangamuntu y’ababyeyi bawe, oya. Burya ntabwo duheshwa agakiza n’uko twakoze imirimo kuko siyo idukiza ibyaha byacu ngo iduhindure abana b’Imana.
Nta nubwo kuba umukozi wo mu rugo yakubahiriza amategeko yo murugo byamuhindura umwana w’Imana. Kuhavuka nicyo gikomeye, Bibiliya iravuga ngo ‘’Abiringira imirimo itegetswe n’amategeko bose ni ibivume, kuko byanditswe ngo “Havumwe umuntu wese udahirimbanira ibyanditswe mu gitabo cy’amategeko byose ngo abikore.” Abagalatiya 3:10 Ntawe ubyarwa ubwa kabiri kuko yishingikirije ku mategeko cyangwa imirimo. Igituma tubyarwa ubwa kabiri ni ukwizera umurimo Yesu yakoreye ku musaraba, ukemera igiciro yakwishyuriye, agapfa mu mwanya wawe.
Ngiyo inzira yo gukizwa ukakira imbabazi, ukaba uvutse ubwa kabiri ubiheshejwe no kwizera Umwami Yesu, ugahindura ubuzima ukaba icyaremwe gishya, ukabaho ubuzima bw’abana b’Imana. Nyuma y’iki gihe utangira kubaho kubwa Kristo, ntuba ukiri wowe kubwa kavukire, ahubwo ukubonye akurebera mu isura y’ababyeyi bawe ( Imana), ni Kristo muri wowe kubwo guhinduka. Ntuba ukiri imbata y’ibyaha ahubwo uba iya Kristo kuko umugandukira muri byose.
Iyo uvutse ubwa kabiri, Umwuka wera araza akaba muri wowe. Niba aba muri wowe agushoboza kwera imbuto z’uwo Mwuka. Uwavuga ko yabyawe ubwa kabiri akibera mu buzima bw’ibyaha yaba abeshye. Uwabyawe ubwa kabiri ntiyishimira gukora ibyaha ahubwo yishimira kunezeza Kristo.
Nshuti ukurikije ubusobanuro, ingero twifashishije Wabasha gusobanukirwa niba warabyawe ubwa kabiri, ukurikije ibiranga uwabyawe ubwa kabiri, uko ubayeho byaguhesha gusobanukirwa. Niba utaravuka ubwa kabiri usabwa kwihana ibyaha ukabwira Imana ko utifuza kongera kwica amategeko yayo, ukizera ko Kristo yagupfiriye, akakubera impongano y’ibyaha byawe ku musaraba. Noneho ushobora kumwakira nk’Umukiza wawe, ukamwizera akaguhindura umwana w’Imana.
‘’ Icyakora abamwemeye bose bakizera izina rye, yabahaye ubushobozi bwo kuba abana b’Imana.’’ Yohana 1:12


text:
Nsaba icyo ushaka cyose, ndakigukorera ntaratandukanywa nawe! Pasteur Desire Habyarimana
Nsaba icyo ushaka cyose, ndakigukorera ntaratandukanywa nawe!
(2 Abami 2:9a)
Ubundi Umukristo wese aba yemerewe gusaba icyo ashaka nk’umwana murugo kwa Data. Wahita umbaza uti “Kuki ibyo nsaba byose ntahita mbihabwa kandi nkijijwe?”
1. Yakobo yaravuze ati “Murasaba ntimuhabwe, kuko musaba nabi kugira ngo mubyayishe irari ryanyu ribi.” Iyo Imana irebye igasanga ibyo usabye nta cyo bizamara mu bwami bwayo uri umwana wayo, ishobora kuba ibikwimye kuko yanga ibyagusubiza inyuma. Urugero: None umwana wanjye muto namuha urwembe ngo arukinishe? Oya. Kuko rwamwangiza intoki. Ariko umuntu mukuru gukoresha urwembe si ikibazo. Hari ubwo usaba ikintu, Yesu akareba agasanga ntiharagera akabanza kukwigisha uko uzabana na cyo.
Hana yarasenze, aravuga ati “Numpa umwana nzamuguha abe uwawe iteka ryose” 1 Samweli 1: 11. None se wowe imigisha usaba izamara iki mu bwami bw’Imana?
Nituva mu isi, Imana izatubaza ibintu 2 a) Ko twejejwe n’amaraso ya Yesu b) Icyo twakoreye Imana igihe twari mu isi.
2. Elisa, Eliya amubwiye ngo asabe icyo ashaka, yasabye neza. Ntekereza ko mu minsi Eliya yari amaze atari abuze ibyo atunze Elisa yamusaba: Eliya yari ayoboye amashuli bigiramo ibyo ubuhanuzi. Yari kumusaba basi gusigara ayayoboye. Ariko yasabye ikintu gikomeye: Gukubirwa umwuka wa Eliya incuro 2. Wowe muri iyi minsi urasaba iki? Aho ntiwaba usaba iby’akanya gato, ibishira cyangwa bizasigara mu isi gusa? Usabe kuzura umwuka w’Imana, ibindi bizakurikiraho. Abaroma 8:32 haranditswe ngo “Iyaduhaye Kristo izabura ite kumuduhana n’ibindi byose?” Uhita wumva ko Kristo ari we arimo byose. Kugira ibindi rero utaratunga Kristo ngo wumve uburyohe bwo kuba umwana w’Imana, ngo wuzure Umwuka Wera, waba warahombye cyane.
3. Akimara gusaba, yagiye kubona abona amagare n’amafarashi byaka umuriro. Nagira ngo mbasobanurire ifarashi muri Isirayeli yasobanuraga intambara, indogobe igasobanura amahoro. Ni nk’uko Jeep na blindé bitandukanye n’ubwo byose ari imodoka.
Hari ubwo urangiza gusaba, aho kugira ngo ubone ibyo wasabye ahubwo hakaza intambara. Ukibaza “Mbese ni Imana yavuganye nanjye, cyangwa naribeshye?” Ariko humura ntiwibeshye, ahubwo ni ko bimera.
Hagati yo gusaba no gusubizwa habamo intambara, ariko iyo ugumye ugahanga amaso Yesu aguha ibyo wasabye kuko icyo Elisa yabwiwe gukora ni uguhanga amaso uko Eliya ari bugende, maze icyo yasabye akagihabwa. Abantu benshi iyo babonye intambara bakura amaso kuri Yesu, ariko muhange amaso. Kuba uri mu ntambara ntibikuraho icyo Imana yakuvuzeho cyangwa icyo izagukorera.
Abantu benshi banze Imana n’abahanuzi, kuko ibyo basabye si byo babonye. Ariko uzamenye ko umuhanuzi iyo avuga ngo Imana ikugiriye itya, aba abireba ku musozi wo hakurya. Ariko kugira ngo wowe uzabishyikire hari igikombe, umwonga ugomba kunyuramo hamwe Dawidi yavuze ngo “N’ubwo nanyura mu gikombe cy’igicucu cy’urupfu, sinzagira ikibi ntinya kuko ari kumwe nanjye.”
Burya Dawidi na we yarababajwe! Ibaze gusigwa amavuta (bisobanuye ngo kuva ubu ni we ubaye umwami), ariko agasubira kuragira intama mu ishyamba imyaka 38. Yarababajwe cyane, ariko Imana ntibyayibujije gusohoza isezerano n’ubwo byamuvunye. Humura icyo mwavuganye n’Imana kizasohora. Hari aho Dawidi yageze, akabaza Imana ati “Amasezerano yawe uzayanyereka narapfuye?” Yabonaga urupfu ari rwo ruri hafi, ariko mu cyimbo cy’urupfu yarategetse yibutse aho Imana yamunyujije hose aravuga ngo “Uwiteka yambereye umwungeri nta cyo nakennye” Zaburi 23.
Imana irinda ijambo yavuze ikarisohoza (Yeremiya 1:12). Yosefu Imana imuhaye isezerano yumvaga biri bube uwo mwanya, ariko murareba inzira zose yanyuzemo: yafunzwe imyaka hafi 13, ariko isezerano ry’Imana ntirihera. Yabwiye bene se ngo ku bwanyu mwashatse kungirira nabi, ariko Imana yarabihinduye kugira ngo ikize abantu benshi urupfu (Itangiriro 50:20). Ibyo ureba bimeze nk’urupfu imbere yawe, umunsi umwe Imana izabihindura amashimwe utangare. Amen.
Hashize imyaka ikabakaba 400 Yesaya abwiwe ngo “Duhawe umwana w’umuhungu,” kandi yamuvuze amureba. Ibyo utareba bibemo mu kwizera n’ubwo waba ubona intambara. Ariko umwami azakugirira neza kandi ntuzapfa utabonye amasezerano y’Imana. Amen.
4. Umukoro wa Elisa wari ukudakura amaso kuri Eliya, kuko yamubwiye ngo “Numbona nkigukurwaho birakubera bityo” (2 Abami 2:10). Mwibuke ko bari bahagaze mu buyatu, mu musenyi kandi hakaza serwakira ije gutwara Eliya. Urumva gukomeza guhanga amaso muri uwo musenyi ukugiye ahantu hose birakomeye. Abonye atakibona neza, araboroga ati “Wabereye Abisirayeli amagare n’amafarasi, tuzaba abande?” Birashoboka ko bitewe n’ibigeragezo urimo bigukomereye wumva ibintu byagucanze, ariko basi ntuhave. Borogera Imana izakumva igusubize. Humura!
Abigishwa babwiwe n’abamarayika (bararamye, bahanze amaso aho Yesu aciye agenda) ngo “Uko agiye ni ko azagaruka.” Bisobanuye ngo agiye muraramye, azagaruke mukiraramye. None ubu ni ba nde bategereje ko Yesu agaruka ko amaso y’abantu b’Imana benshi ari mu isi? Ariko uko yagiye ni ko azagaruka, kandi uko yagiye hari abantu bake no mu kugaruka ntibazaba ari benshi bamutegereje kuko Matayo 22:14 havuga ngo “Kuko abatowe ari benshi, ariko abatoranyijwe ni bake.” Wowe wabonye agakiza ugakomereho, kuko ni ubuntu wagiriwe butari ubwa bose.
Elisa agiye kubona abona umwitero wa Eliya uraguye, arishima arawufata ariko mbere y’uko awitera ngo abanza gukura uwo yari yiteye. Niba ushaka kwambara imbaraga z’Imana, banza wiyambure kamere yawe kuko ntiwakoreshwa n’Imana ugifite kamere ya kera. Pawulo yaravuze ngo “Napfanye na Kristo nzukana na we. Si jye ukiriho, ni Kristo uri muri jye.”
Abakristo benshi bambariye impano z’Imana ku bintu bibi: Yesu yaravuze ngo “Muzabamenyera ku mbuto zabo.” Tugerageze twere imbuto zikwiriye abihannye (Abagalatiya 5:22-24).
Nk’uko Eliya yagiye agasigira impano Elisa, ni ko Yesu yagiye mu ijuru agasigira impano abana b’Imana (Yohana 17). Twitegure kwakira imbaraga z’Imana. Muzi yuko Bibiliya ivuga ngo “Abigishwa bari hamwe mu mwanya umwe bahuje umutima. Haboneka indimi zigabanije zisa n’umuriro, ururimi rujya ku muntu wese wo muri bo” (Ibyak. 2:1-3).
Nituba dushaka impano z’Imana cyangwa imigisha yayo, twihanganire amafarashi turi kubona mu buzima bwacu bwa buri munsi. Dutumbire Yesu wenyine, ni we banze ryo kwizera kwacu. Dusiganirwe aho dutegekwa (Abaheburayo 12: 1-2). Imana ibahe umugisha. Amen.
Mwari kumwe na Pastor Desire Habyarimana ubakunda, akabifuriza amahoro y’Imana.


text:
Iri tegeko rizatangira gukurikizwa mu mwaka wa 2020,u Bufaransa bukaba buvuga ko bugamije kurengera ibidukikije.
Nubwo abahanga mu bidukikije bemera ko ibyo bikoresho bigira ingaruka ku bidukikije, bavuga ko u Bufaransa bwishe itegeko ry’umuryango w’ibihugu by’Ubumwe bw’u Burayi ryo gukorana ubucuruzi hagati yabyo.
Umuryango utegamiye kuri Leta y’u Bubiligi wiga ku bicuruzwa bikorerwa mu nganda witwa Pack2Go Europe, uvuga ko uzakomeza kurwanya iryo tegeko kugira ngo ritazasakara ku mugabane wose w’u Burayi.
Umunyamabanga mukuru w’uwo muryango Eamonn Bates yabwiye Associated Press ko bagiye gukora uko bashoboye bakarirwanya.
Yagize ati “ Turi gusaba Komisiyo y’Umuryango w’Ubumwe bw’ibihugu by’i Burayi gufatira ibihano u Bufaransa kuko bwishe amategeko agenga umugabane.
Bates avuga ko nta gihamya na kimwe u Bufaransa bufite ko ibyo bikoresho bikoze mu biva mu binyabuzima ari byo byaba bitangiza ibidukikije.
Ingaruka mbi z’ibikoresho bikoze muri Plastic
Abantu batari bake bakunze kubika amafunguro cyangwa ibinyobwa mu bikoresho bikoze muri Plastic nyamara abahanga mu by’ubuzima bagagaraza ko hari ubwoko bwa microbe zibasha kwinjira muri ibyo biryo.Ibikombe, amasahani n’ibindi bikoze muri plastic bifite ibinyabutabire byitwa Bisphenol A mu gihe byinjiye mu mubiri bikaba bishobora kwivanga n’imisemburo ituma habaho uburumbuke ku bagore(estrogen).
Ubushakashatsi bwakozwe n’ikigo gishinzwe kurinda indwara,The U.S.Center for Disease Control (CDC) mu mwaka wa 2004, bwagaragaje ko ibyo binyabutabire bifite uruhare runini mu gutera indwara ya Cancer y’ibere, ndetse ikagabanya n’intanga ku bagabo. Iyi kandi ngo yibasira cyane abana bato n’abagore batwite.
Abantu bagirwa inama yo kudasuka ibiribwa cyangwa ibinyobwa bishyushye cyane mu bikoresho bya plastic kuko bwa bushyuhe butuma hari bimwe mu binyabutabire bigize igikoresho bihita byivanga n’ibiribwa cyangwa ibinyobwa.


text:
Rubavu ni kamwe mu turere tuzwiho guhinga ibirayi, ariko kuri ubu mu duce dutandukanye ikiro cyabyo kiragura amafaranga 300, kivuye kuri 200 cyariho mu ntangiriro z’umwaka.
Mu Mujyi wa Musanze kiragura hagati ya 260 na 300, mu mezi atatu ashize cyari hagati ya 180 na 240.
I Huye ikiro cy’ibirayi ahitwa i Tumba, kiragura 350,mu gihe mu mezi atatu cyaguraga 240 kigenda cyurira umunsi ku munsi.
I Rusizi mu isoko rya Kamambe ni 350, ariko mu duce tumwe ni 380 kandi mu mezi abiri ashize cyari hagati ya 280 na 300.
I Nyaruguru aheraga ibirayi mu misozi iri hafi y’ishyamba rya Nyungwe, ikiro cy’ibirayi kiragura hagati ya 220 na 250, mu gihe nko mu isoko rya Rwamagana mu Ntara y’i Burasirazuba kiri kugura 350.
Mu Mujyi wa Kigali nk’i Nyamirambo hamwe na hamwe ni 330, mu Gitega kiragura 340, ku Gisozi ni 300.
Umwe mu baturage batuye i Nyamirambo,yatangarije IGIHE ko hashize amezi abiri adakoza ibirayi mu kanwa kandi ari byo yakundaga kurya.
Yagize ati “Ibirayi birahenze cyane bisigaye ari iby’abifite kuko ibiciro byabyo birazumuka umunsi ku munsi. Bituma twibaza impamvu zabyo. Ubu nsigaye nirira umuceri gusa ni wo ugerageza kugura make.”
Mwangange Jeanne utuye mu Murenge wa Gisenyi mu Karere ka Rubavu aherutse gutangariza IGIHE ati “Ubu kurya ibirayi bisigaye bimeze nko kurya inyama kuko ni imbonekarimwe, ibaze kuba n’abacuruzi bo hasi basigaye batinya kubirangura umuturage w’ubushobozi buke we urumva byagenda gute?
Ibura ry’imbuto, imyuzure yabaye mu turere tumwe na tumwe tw’igihugu mu bihembwe bishize cyane cyane uduhingwamo ibirayi mu Majyaruguru n’u Burengerazuba, kohereza umusaruro wabonetse mu bindi bihugu, abantu bashobora kubika umusaruro bakawuzana ari uko ibiribwa bihenze, ni zimwe mu mpamvu zatumye ibiciro by’ibirayi bizamuka ku gipimo cyo hejuru ku masoko yo hirya no hino mu gihugu.
Ibi byatangajwe n’Umunyamabanga wa Leta Ushinzwe Ubuhinzi muri Minisiteri y’Ubuhinzi n’Ubworozi, Tony Nsanganira kuri uyu wa Kane ubwo yari abajijwe impamvu zaba zaratumye ibirayi bibura ku isoko.
Yagize ati “Ibi byose iyo ubihurije hamwe usanga umusaruro utarabaye mwiza nk’uko twawifuzaga, ariko n’ingamba zirahari zaba iz’igihe gito n’igihe kirekire kandi turizera ko bizongera gusubira ku murungo ari nako dukomeza guhangana n’ihindagurika ry’ibihe hakorwa amatarasi n’ubundi buryo bwo gufata ubutaka kugira ngo amazi adakomeza kwangiza umusaruro.”
Hari abahinzi b’ibirayi kimwe n’ababigurisha baherutse kubwira IGIHE ko izamuka ry’ibiciro rishingiye ahanini ku ngorane zagaragaye mu ihinga ry’ibirayi bigatuma n’umusaruro uba muke noneho n’ubonetse ugahenda.


text:
Rwanda | Kamonyi: Itorero ryo kurwego rw’umudugudu rizafasha mu iterambere n’umuco
Nyuma y’uko hamwe na hamwe mu midugudu igize akarere ka Kamonyi hatangijwe itorero ry’igihugu kuri urwo rwego, abaturage bavuga ko bunguka ubumenyi bwinshi buzabafasha mu gukunda igihugu, kubana neza, gutera imbere no gukomera ku muco nyarwanda.
Ku wa 8 Kanama 2012, ubwo hatangizwaga itorero ku rwego rw’umudugudu mu kagali ka Kabugondo mu murenge wa Mugina, umunyamabanga nshingwabikorwa w’uwo murenge Rwiririza Jean Marie Vianney ari kumwe n’intumwa za minisiteri y’ubuhinzi n’ubworozi basobanuriye abaturage ko intego ari ukugendana gitore bose hamwe maze bagateza igihugu cyabo imbere babikesha amaboko n’ubwenge byabo kuko aribo ba mbere mukugikorera badategereje amahanga.
Umwe mu batoza w’intore akaba n’umunyamabanga nshingwabikorwa w’akagali ka Kabugondo bwana Murenzi Francois yadutangarije ko abaturage bishimiye icyo gikorwa ndetse hakaba hari n’abifuza kuzahabwa amasomo y’igihe kirekire nk’amenyerewe gutangirwa ahitwa muri Nkumba ndetse bakaba biteguye kuzabigiramo uruhare bafasha Leta kubatunga muri icyo gihe, kandi ibyifuzo byabo ngo bikaba bizagezwa kubo bireba bakabisuzuma.
Muri icyo gikorwa cyagaragaraga nk’aho abaturage batangiye kukitegura hakiri kare kuko wasangaga buri mudugudu useruka ufite n’itorero ribyina ndetse n’ibindi bikorwa birimo kwivuga no kuvuga amazina y’inka, imidugudu yagiye ishimirwa hakurikijwe uko yarushanyijwe mu gushimisha abari bitabiriye icyo gikorwa maze umudugudu wa Mataba uba uwa mbere ukurikirwa n’uwa Bihenga.
Umwe mu basaza bitabiriye gususurutsa ibyo birori witwa Rutwe jean Pierre, ufite imyaka 69, yavuze ko abonye uburyo azaha abo aruta ku bumenyi afite burimo guhamiriza, kuvuga inka n’ibindi. Muri rusange muri ako kagali abantu bari basanzwe bazwi mu bikorwa by’umuco bakaba ari abagabo n’abagore bakuze, itorero rikaba rizatuma n’abakiri bato basigarana uwo murange.
Â


text:
Iyaba wamenyaga uwo muvugana ! Alice
Petero aramwihererana atangira kumuhana ati: Biragatsindwa Mwami, ibyo ntibizakubaho na hato.”Arahindukira abwira Petero ati: “ Subira inyuma yanjye satani, umbereye igisitaza kuko ibyo utekereza atari iby’Imana, ahubwo utekereza iby’abantu” Matayo16:22- 23
Aha ni igihe Yesu yari arimo kuvuga iby’ukuntu azababazwa , agapfa akazuka nk’uko mission ye yari iri, ariko Petero agatangira kumuhana no kumwumvisha ko rwose ibyo bintu bidakwiriye kubaho, ko Imana itakwemera ko ibyo bintu bibaho.
Ijambo ryamfashije ni ukuntu Yesu nubwo ari Petero bavuganaga, yahise asobanukirwa neza ko Atari Petero uvuze, ko ahubwo ari satani uvugiye muri Petero: Arahindukira abwira Petero at: “ Subira inyuma yanjye satani.
Bibiliya itubwiye ko Petero yihereranye Yesu…. “Petero aramwihererana atangira kumuhana…”. Nako si Petero wihereranye Yesu nubwo mubigaragarira amaso y’abantu ari Petero ,iryo jwi ryari irya satani …!
Kandi ibyo si igitangaza, kuko na satani ubwe yihindura nka marayika w’umucyo .1 Abakorinto 11:14
Satani yigira nka marayika w’umucyo akatwihererana, aza yigize nk’udufitiye impuhwe n’akajwi kiyoroheje kandi ari ikirura.
“ Inzoka yarushaga uburiganya inyamaswa zo mu ishyamba zose Uwiteka Imana yaremye. Ibaza uwo mugore iti “ ni ukuri koko Imana yaravuze iti: “ Ntimuzarye ku giti cyose cyo muri iyi ngobyi?” Uwo mugore arayisubiza ati: “ Imbuto z’ibiti byo muri iyi ngobyi twemererwa kuzirya, keretse…..iyo nzoka ibwira umugore iti; “ Gupfa ntimuzapfa….”Itangiriro 3:1-5
Inzoka ariyo satani ngo yihereranye Eve itangira guhinyuza ibyo Imana yamubwiye, itangira kumwerekako ahubwo ariyo imufitiye impuhwe , ko Imana yabagiriye nabi, itabifuriza ibyiza…..ariko amaherezo yabaye urupfu ndetse n’akaga gakomeye kageze no kuri twebwe twese. Nyamara satani we amwihererana yamubeshyaga ko ahubwo bizatuma amenya ubwenge akamera nk’Imana, nguko uko akora!
Satani ajya atwihererana kenshi, ariko ikibazo nuko tudahita dusobanukirwa ko ariwe ngo tumubwire ngo “ Subira inyuma yanjye satani nakumenye”. Haba igihe ngira amahirwe yo kumenya ko ariwe, ngahita mfata ingamba zo kumurwanya nshikamye, hakaba nubwo aza yigize nka marayika w’umucyo ngatinda kumuvumbura…
Wowe bimeze bite! Ese ugirango Imana yakubwira ngo kuba umaze igihe mu nzira y’Imana ntacyo byakumariye! Ugirango Imana yakubwira ngo wapfa uraje ukorwe n’isoni! Imana se yakubwira ngo uzapfa ntacyo wimariye, ngo n’abandi bose barabikora nta kibazo nawe wabikora! Ugirango Imana yakubwira ngo kora icyaha ntakibazo uzihana bakubabarire….Iryo jwi rikubwira ibinyuranye no gushaka kw’Imana riba riturutse kuri satani…. Ngo abandi baribye barakira kandi nta muntu ukira atibye….., ngo imyaka irakurenganye n’ubundi ntacyo ugitegereje….
Imana iduhe Umwuka Wera uduhishurira uburiganya bwa satani.
Ibihe byiza , Imana idusobanurire
Mwirinde ibisindisha mube maso, kuko umurezi wanyu satani azerera nk’intare yivuga ashaka uwo aconshomera 1 Petero 5:8
Alice


text:
UMUGISHA W'ABUBAHA IMANA
Malaki 2:17,3:1-18," “Mwaruhije Uwiteka n’amagambo yanyu, nyamara murabaza muti ‘Twamuruhije dute?’ Kuko muvuga yuko umuntu wese ukora ibyaha ari mwiza imbere y’Uwiteka, kandi muti ‘Arabanezererwa’, cyangwa muti ‘Imana ica imanza iri he?... Uwiteka Nyiringabo aravuga ati “Bazaba abanjye umunsi nzakoreraho bazaba amatungo yanjye bwite, nzabababarira nk’uko umuntu ababarira umwana we umukorera. Ubwo ni bwo muzagaruka mukamenya gutandukanya abakiranutsi n’abanyabyaha, abakorera Imana n’abatayikorera. "
Hagati y'umuhanuzi Malaki n'isezerano rishya habayemo guceceka gukomeye,haciyemo imyaka 400 hagati ya Malaki na Yohana umubatiza.Ibi bisobanura gusenga ibigirwamana kwa Isirayeli no gutakaza ibyiringiro kw'abakiranutsi,abanyabyaha biratananga uko gukora ibyaha kwabo abakiranutsi nabo batangira gucogora,bicuza banavuga ko nta mumaro wo gukora ibyo gukiranuka kandi babona abatubaha Imana batera imbere.
Ariko Imana ibabwira ko bifite iherezo,kandi ko abanyabyaha bazaryozwa gukiranirwa kwabo naho abakiranutsi bazababarirwa bahabwe umugisha n'Imana,aho Imana izashyira itandukanirizo hagati yabayubaha n'abatubaha Imana.
Ibi bimeze nkibibera mu matorero yabavutse ubwa kabiri none,bitangira kubaha no kumvira Imana mubyo bafite byose,biyiriza basenga batanga ibya cumi n'amaturo,bamara amajoro atabarika bakorera Imana.
Mube maso bana b'Imana!Imana ntabwo ishobora kwirengagiza ubwitange bwanyu kubw'Izina ryayo n'icyubahiro cyayo ;Imana iragutegurira umugisha uhambaye,hari umunsi Imana izashyiraho kwirata kw'abanyabyaha kose.Iyaba wamenyaga iherezo ry'abatubaha Imana ntabwo wakararikiye ubutunzi bwabo.
Imana ntabwo yigeze ivuga ko abahiriwe ari abo batunze byinshi ahubwo yavuze ko abahiriwe ari abatinya Imana.Hari umunsi kandi ntabwo uri kure aho Imana izagororera abana bayo naho abigometse ikabaciraho iteka.Imana isezeranya imbabazi ku bana bayo ikunda no kubayikorera batinya.
Malaki 3:19-21," Dore hazaba umunsi utwika nk’itanura ry’umuriro, abibone bose n’inkozi z’ibibi zose bazaba ibishingwe, maze habe umunsi uzabatwika bashire, ni ko Uwiteka Nyiringabo avuga, ntuzabasigira umuzi cyangwa ishami…Kandi muzaribatira abanyabyaha hasi, bazaba ivu munsi y’ibirenge byanyu ku munsi nzabikoreraho. Ni ko Uwiteka Nyiringabo avuga. "
Uyu munsi dukwiye kwihana kubwo kwifuza ibifite iherezo ribi,kwifuza iby'ubwiza bw'igihe gito kandi hari imigisha Imana ibikiye abana bayo ikundwakaza,icyo dukeneye ni ukwihangana kandi ntakabuza tuzahamiriza ineza y'Imana.
Muby'ukuri ,ni amahirwe akomeye kuba twarakiriye ubuntu bwo gukorera Imana kandi ubwiza buhambaye buradutegereje,twebwe abizeye Yesu Kristo kandi tukumvira n'Ijambo rye ritaneshwa.
Umwanditsi


text:
Korali Power of The Cross igiye kumurika Album yabo ya mbere bise ‘Super Power’ izaba iriho indirimbo 8 z’amajwi (audio).
Iyi Album izamurikirwa mu gitaramo Kizaba ku italiki 14 Mutarama 2018 kuva saa cyenda z’amanywa kikazabera ku rusengera rwa Bethesida Holy Church ruherereye ku Gisozi.
Ian Manzi, umwe mubagize iyi Korali aganira na Ibyishimo.com yatangaje ko ari ALbum ya mbere bagiye gukora avuga ko iyi korali itumiye abakunzi bayo bose muri icyo gitaramo.
Mu magambo ye yagize ati:” Abakunzi bacu tubatumiye mu gitaramo cyo kumurika album yacu ya mbere twise ‘Super Power’ tuzaba turi kumwe n’abahanzi batandukanye nka Bigizi Gentil uherutse kubona igihembo cy’indirimbo nziza mu zihimbaza Imana muri Groove Award ndetse n’amakorali nka True Promises , Kingdom of God, Light Choir yo muri Bethesida Holy Church n’izindi nyinshi.
Manzi yatangaje ko kwinjira muri iki gitaramo bizaba ari ubuntu asaba abakunzi b’ibihangano byabo ngo bazaze bafatanye n’iyi korali kuramya no guhimbaza Imana”
Korali Power of the Cross igizwe n’abaririmbyi barenga 30, yatangiye umurimo wo kuririmbira Imana mu mwaka wa 2007. Ni itsinda ryemerera buri muntu wese ufite ubushake bwo gukorera Imana kuza agafatanya na bo hatitawe ku idini cyangwa itorero asengeramo.
Ati: “Buri muntu wese ushaka gufatanya natwe umurimo w’Imana arabyemererwe kuko twebwe nta dini tubarizwamo, ubwo rero buri wese duhuje ukwemera mbese umukirisito wemera Yesu Kristo wese turamwemerera”.
Iyi korali itumiye abakunzi b’ibihangano byahangiwe guhimbaza Imana kuzaza kumva ubutumwa buzatambukira muri icyo gitaramo.


text:
Yabibwiye abaturage bo mu Murenge Nyarugunga mu Karere ka Kicukiro mu Mujyi wa Kigali bari bitabiriye umuganda usoza ukwezi wabaye kuri uyu wa Gatandatu tariki ya 27 Kanama 2016, aho bawukoreye mu Kagari ka Rwimbogo.
By’umwihariko, ku kibazo cy’abashikuza abagore amasakoshi na telefone kigenda kigaragara mu bice bitandukanye by’Umujyi wa Kigali nka Nyamirambo na Nyabugoro ngo uzabigerageza azabona isomo.
Gen. Mubarak wavuze ko ari mushya ku mwanya w’ubuyobozi bw’ingabo mu Mujyi wa Kigali no mu Ntara y’i Burasirazuba kuko yari asanzwe ayobora izo mu Ntara y’i Burengerazuba, yagize ati “ Hari abantu tudashobora kumvikana batajya bampa n’amashyi kuko baranzi. Ba bantu bashikuza isakoshi z’abagore n’amatelefoni ndetse n’abashaka imirimo itaduhesha agaciro. Uzashikuza isakoshi dushikuze ukuboko kwawe.”
Yakomeje agira ati “ Nizere ko mbivuze ku mugaragaro mwese mwabyumvise kandi mfite abasore babyigiye bambara nkamwe rimwe na rimwe ntimubimenye, ndetse n’abambaye nkanjye iyo twabishatse.Mujya mubona uko bahagaze hirya no hino. “
“Igishoboka gusa ni ukugutokoza mu jisho cyonyine kandi rimwe(Icyo Kinyarwanda mwacyumvise?)Ntabyo kurushya bagenzi bacu b’abapolisi ngo bamujyanye ubundi abantu bamugemurire.N’abandi mubibabwire, muti ’umuntu waje hariya ntasanzwe. Ni byo nigiye, ni byo nigishijwe.Nta wateza umutekano mucye ngo tubyemere, wenda agiye ahandi ntazi ariko ntajye muri ’East Africa’, kuko turi igihugu kimwe.’"
Ku kibazo cy’abashaka kuzana ibikorwa by’ubutagondwa Gen Mubarak yavuze ko bazajya bahanwa bikomeye kurenza abandi.
Ati “Aba bantu baza bashaka guhungabanya ibikorwa by’amajyambere abantu bagezeho kuko bareba nk’inzu aho gutekereza kubaka indi akumva yayijya munsi igaturika. Aba bo impamba mbafitiye irenze iya babandi bashikuza amasakoshi, kandi bo nimbahana nzajya nongeraho ko ndi umuyisilamu kuko ntitwakwemera abantu biyitirira idini runaka mu bikorwa by’ubugizi bwa nabi.”
Mu rwego rwo gusigasira umutekano u Rwanda rufite, yasabye abaturage bo mu Murenge wa Nyarugunga gukumira icyaha kitaraba buri wese akaba ijisho rya mugenzi we ndetse agatanga n’amakuru ku igihe kandi vuba.
Umuyobozi Wungirije w’Umujyi wa Kigali ushinzwe imibereho myiza y’abaturage, Kazayire Judith, na we yagaragaje ko bamaze iminsi bumva ibikorwa bigayitse by’ubujura mu mujyi wa Kigali, aho umuntu abyuka agasanga ibintu bye babitwaye cyangwa se n’urugi baruciye.
Yasabye abaturage gushaka ibyabo aho kurarikira iby’abandi ku buryo barinda kubahungabanyiriza umutekano kugira ngo babibone.
Ati “ Niba tugomba kwigira no kwihesha agaciro, ni ngombwa ko dukoresha amaboko yacu twiteza imbere tudategereje kureba iby’abandi bakoze no guhungabanya unmutekano wabo kugira ngo tumere neza.Ntabwo ari umuco mwiza dushyize imbere nk’igihugu."


text:
Mu Kagali ka Ruyenzi ko mu Murenge wa Runda ho mu Karere ka Kamonyi, ahazwi nko ‘Ku Ruyenzi’, imodoka ebyiri zagonganye zirangirika zinakomeretsa umupolisi ushinzwe umutekano wo mu muhanda.
Ibyo, byabaye mu ma saa munani yo kuri uyu wa Gatanu tariki ya 5 Gashyantare 2016.
Imodoka zagonganye ni igikamyo cyari gihetse inzoga gifite puraki RAC 974 I cyagonganye n’imodoka itwara abagenzi ya sosiyete ya Volcano ifite puraki RAC 932 C.
Ubuhamya ikinyamakuru Izuba Rirashe cyahawe n’abaturage babonye iriya mpanuka iba, bahuriza ku kuvuga ko yatewe n’amakosa y’umusfoferi wari utwaye igikamyo aho ngo yari afite umuvuduko mwinshi.
Nsabimana Emile, umuturage wari aho hafi y’umuhanda, agira ati “Bijya kuba hari ikamyo yariho ikata hano ishaka kumena umucanga hiriya, noneho kiriya gikamyo cya Skol cyaje gisa nk’icyabuze feri.
“Aho cyagiye[igikamyo] gukatira hari hahagaze umupolisi, mu rwego rwo kwanga kumugonga umushoferi agitambika mu muhanda ariko gihita kinagongana n’imodoka ya Volcano yavaga i Kigali.”
Abaturage babonye iyi mpanuka bavuga ko kiriya gikamyo cyakomerekeje umwe mu bapolisi babiri baba bacunze umutekano wo mu muhanda cyane ko aho cyamugongeye hagaragara amaraso.
Umuturage umwe agira ati “Umupolisi yangiritse bikomeye; amacupa y’inzoga yagiye amakubita ku mutwe no kumaboko nuko tubona ari kuvirirana amaraso, urabona ko na hariya ku ipoto aho yari yegamye hari amaraso.”
Abaturage bakoze ubutabazi, bavuga ko nta wundi muntu wakomerekeye muri iriya mpanuka yaba abari mu modoka ya Volcano no muri kiriya gikamyo.
Umuhanda wafunzwe amasaha arenga atatu
Kuva mu ma saa munani iriya mpanuka iba kugeza saa kumi n’imwe n’iminota 49 ubwo twataraga iyi nkuru, umuhanda mugari Kigali-Muhanga-Huye wari ufunzwe kubera ko igikamyo cyakoze impanuka cyari cyitambitse rwagati muri uwo muhanda ahitwa ‘Kuruyenzi’.
Muri uwo muhanda kandi hari huzuye amacupa menshi n’amagaziye yari ahetswe na kiriya gikamyo, byose bikaba byangiritse ku buryo bukomeye.
Icyakora polisi yagerageje gutanga akayira kanyurwagamo gusa n’amamodoka mato yabaga avuye mu majyepfo yerekeza i Kigali.
Ikinyamakuru Izuba Rirashe kiracyagerageza kuvugana n’urwego rushinzwe umutekano wo mu muhanda
Twitter: @Umurengezis


text:
Ni kenshi muri kaminuza zigenga hakunze kuvugwamo imyitwarire idahwitse no kubona amanota mu buryo bufifitse ku banyeshuri bazigamo.
Mu muhango wo guha ikaze abanyeshuri bashya muri Kaminuza ya Kigali ndetse no kwinjiza intore mu zindi, abayobozi batandukanye baberetse ko iyi kaminuza nubwo yigenga itihanganira abanebwe cyangwa abashaka kubona amanota batakoreye.
Prof . Nshuti Manasseh mu ijambo rye yagize ati "Tujya gutangira iyi kaminuza ni uko twari dufite ishyaka ry’abanyarwanda,umuntu uza gukinisha abana b’abanyarwanda ndamwirukana kuko we nta ngaruka bimugiraho ariko abo yahaye ubumenyi budafite ireme birabakurikirana ubuzima bwabo bwose."
Yakomeje agira ati” Nta kintu kibi kibaho nko kuza muri kaminuza ukahamara imyaka runaka warangiza ukazavanamo ubusa. Mwebwe rero muyijyemo mukore cyane kuko hano si ahantu muje kuruhukira, ahubwo nimusoza bizagaragare ko mwize neza kuko ikintu umuntu atahinyuza ni uburyo wize neza kuko ibikorwa byawe byivugira.”
Avuga ku myitwarire ndetse n’indangagaciro zigomba kuranga abanyeshuri ba Kaminuza ya Kigali, Umuyobozi w’Inama y’Ubutegetsi,Philbert Afrika yasabye abanyeshuri gutanga amakuru ku bitagenda aho kuzavuga ko bapfunyikiwe amazi nyuma y’igihe.
Afrika agira ati "Twasabye abanyeshuri kujya batubwira hakiri kare ibitagenda mu myigire yabo bigakosorwa aho kugira ngo bazavuge ngo twarabapfunyikiye amazi nyuma y’igihe”.
Ku bijyanye no kwinjiza intore mu zindi, Munyaneza Denis, Umuyobozi w’Ihuriro ry’Abanyeshuri muri Kaminuza ya Kigali, yabwiye IGIHE ko ari igikorwa cyo gutuma buri wese uje muri kaminuza yumva ko ari intore, ibyo bikamuha kuba intangarugero.
Ati "Kuko turi intore z’Intagamburuzwa n’abanyeshuri bashya twabinjijemo kugira ngo birinde amananiza yose, bubahirize igihe, bitange, byose bumve ko babikora mu ndangagaciro na kirazira z’intore.”
Bwiza Ruzindaza Joselyne, umunyeshuri mu mwaka wa mbere, we ngo yahisemo iyi kaminuza kuko abona umuco n’indangagaciro byitabwaho.
Ati” Nahisemo kwiga hano kuko mbona batanga uburezi bufite ireme kandi bakongeraho kwita ku bijyanye n’umuco n’indangagaciro by’abanyarwanda.”
Kaminuza ya Kigali ifite abanyeshuri hafi ibumbi bine mu mashami atandukanye. Icyiciro cya kabiri cy’abanyeshuri barangije muri iyi kaminuza, bazahabwa impamyabumenyi zabo mu Kuboza uyu mwaka.


text:
Huye: Ubwigenge Abanyarwanda bahawe mu 1962 babukoresheje nabi
Aya magambo akubiye mu butumwa Umuyobozi w’Akarere ka Huye, Kayiranga Muzuka Eugene, yagejeje ku baturage bo mu mugi wa Butare bari bateraniye kuri sitade Kamena ejo tariki ya 1 Nyakanga. Hari mu muhango wo kwizihiza isabukuru y’imyaka 50 u Rwanda rubonye ubwigenge n’isabukuru y’imyaka 18 ingabo zari iza FPR inkotanyi zibohoye u Rwanda.
Uyu muyobozi yagize ati “n’ubwo mu w’1962 twahawe ubwigenge, ubwo bwigenge twahawe ntabwo twabukoresheje neza kuko abayoboye u Rwanda muri icyo gihe na nyuma yaho baranzwe n’ivangura ndetse n’amacakubiri byaje kuvamo jenoside yo mu w’1994â€.
Yakomeje agira ati “kuva aho ingabo zari iza FPR inkotanyi zibohoreye u Rwanda, hariho politiki nziza itavangura Abanyarwanda. Ubu abana bose bajya mu ishuri bakiga ubumenyi buzabateza imbere, hariho gahunda zo gufasha Abanyarwanda bose kwikura mu bukene nk’ubudehe, kuva muri nyakatsi, ubwisungane mu kwivuza, Umurenge sacco, … Abanyarwanda twamaze kwigengaâ€.
Kugira ngo rero ubwo bwigenge Abanyarwanda bamaze kugeraho babukomeze, uyu muyobozi yashishikarije abaturage bo mu mugi wa Butare gukora cyane kandi vuba, uhinga akabikora neza ku buryo bimutunga, ucuruza akabikora neza agamije kunguka.
Yunzemo agira ati “iyo udakoze ntiwigenga nyakuri, kuko kudakora bitera gukena no gusaba, kandi iyo usaba urasuzugurwa, ugahora ugendera mu kwaha k’ugutunzeâ€.
Igitekerezo cyo kuba ubwigenge nyabwo ari ukwikura mu bukene, uyu muyobozi agisangiye n’ababyeyi bari baje muri uyu muhango wo kwizihiza isabukuru y’imyaka 50 y’ubwigenge na 18 yo kwibohora. Umwe muri bo yagize ati “ncururiza mu isoko ryo mu mugi wa Butare. Mbere y’uko ntangira gucuruza, nari mbanye nabi n’umugabo wanjye. Yarankubitaga, akancunaguza avuga ko ntacyo maze. Aho natangiriye gucuruza, nkaba nanjye nzana amafaranga mu rugo, ntakincunaguza, ndetse tubanye neza. Sinabura kuvuga ko nanjye nabonye ubwigenge mu rugo iwanjyeâ€.


text:
ntadini mbogamiraho gusa ntazwa nuko babuza PADILI gukora icyo yahamagariwe PADI BirakAKWIYE KUMVIRA IMANA KURUTA ABANTU kora umurimo wuwagihamagaye abandi ubareke uwabyanze ziwe waguhaye umurimo ni KRISTO wagutoranyije siturabo kuyoborya nidini ahubwo twayoborwa na roho mutagatifu na bible .umuntu we numuntu ahubwo bigutere imbara zogukorera KRISTO WAKUGABIJE UMURIMO
ntadini mbogamiraho gusa ntazwa nuko babuza PADILI gukora icyo yahamagariwe PADI BirakAKWIYE KUMVIRA IMANA KURUTA ABANTU kora umurimo wuwagihamagaye abandi ubareke uwabyanze ziwe waguhaye umurimo ni KRISTO wagutoranyije siturabo kuyoborya nidini ahubwo twayoborwa na roho mutagatifu na bible .umuntu we numuntu ahubwo bigutere imbara zogukorera KRISTO WAKUGABIJE UMURIMO
ariko kiliziya gatorika ntipfa kwemera kdi ngo basenga ngo no mu gihe kibeho babonekerwaga yarabatiteje kdi nyuma iremera ubwo rero na padri bazashyira bemere ibye.so abayobozi bayo barahorana cyane kdi bumva ari bo bazi byinshi ntibibuke ko Imana yitoranyiriza uwo ituma aho ishaka
ariko kiliziya gatorika ntipfa kwemera kdi ngo basenga ngo no mu gihe kibeho babonekerwaga yarabatiteje kdi nyuma iremera ubwo rero na padri bazashyira bemere ibye.so abayobozi bayo barahorana cyane kdi bumva ari bo bazi byinshi ntibibuke ko Imana yitoranyiriza uwo ituma aho ishaka
Yezu twemeye kandi dukorera niwe ugomba gukura naho twe tugaca bugufi. Nta mpamvu yo guhangana n’abepiskopi kandi ari bo bakuyobora, mu izina ry’Imana mu butatu butagatifu.
Yezu twemeye kandi dukorera niwe ugomba gukura naho twe tugaca bugufi. Nta mpamvu yo guhangana n’abepiskopi kandi ari bo bakuyobora, mu izina ry’Imana mu butatu butagatifu.
Ngewe mumbabarire kubyo nshaka kuvuga nange ndi umugatorika ariko ndumva ibyo tuvuga tutabivuga kimwe.None se Yezu ko tuzi ko yabwiye intumwa ngo nimugende mumahanga yose mujye kwamamazayo inkuru nziza yavugaga ko igomba kwamamazwa muri kiriziya gusa itagomba kugera mu bandi? Ni hehe Yezu yakumiriyeko hatagomba kugera inkuru nziza? Obald ni mumureke hagowe twebwe tubibwirwa nti tubikore uko tubyigishwa.ngewe mbona aho ntakosa ririmo
.kandi mumenye ngo obald avuye muri cathoric agashinga irye dini kubwi impano tumuziho yahawe ni Imana abamuyoboka ni benshi nziko ni Impano agira nta Munsenyeri numwe uyigira. Ubwo rero mureke dutegereze ibyo Imana izakora.Hari umupadiri umwe wigeze kutubwira ngo muzajye mwumva ibyo mvuga ntimukarebe ibyo nkora...
Padri reba neza Kdi utekereze, usenge kuko niba ari Abantu babi ni abapadri bagenzi bawe no kukwica bakwica da!!Jya witonda ubirinde,kuko Twe turagukeneye nkabakristu kuko uradufasha tukegera Imana. Reka amatiku yabariya ukore umurimo W’imana izaguhemba
ndumiwe koko gusa mwitonde ntimugapfe guca urubanza kuko muri mwese ntamuntu wari uhari
ndumiwe koko gusa mwitonde ntimugapfe guca urubanza kuko muri mwese ntamuntu wari uhari
Padiri Ubaldi agomba gushyira ibirenge hasi akibuka ko mbere ya byose ari padiri atari umunyapolitiki. Ikindi agomba kuzirikana ni amagambo Yohani yavuze bamubwiye ibya Yezu, ati agomba gukura jye nkagabanuka. Ubaldi ni umwana w<a Kiliziya kandi umwana yumvira ababyeyi. Kera habayeho abapadiri bakoze nka ubaldi bagera igihe bata umurongo wa kiliziya. Barimo nyakwigendera Dionizi Ndangamira watangiye ari umusaveri ubishyushyemo akagera ubwo aba umuyisilamu. Birababaje ko Ubaldi ujijute wize mu iseminari yirengagiza amahame ya kiliziya kandi ari yo amugenga. Sinzi niba iyo ajya muri za Ndumunyarwanda aba atumwe na kiliziya cyangwa niba aba ajyiye ku giti cye. Ibi abantu barabishima ariko kiliziya si ko ikora. Kiliziya ituma abana bayo ku mirimo babashije, na Ubaldi afite ibyo abashije ariko ntagomba kwiha ubutumwa agomba kuburindira. Niba koko akoreshwa n’Imana inyigisho zi ntizizaba inkomoko y’amatiku n’amakimbirane muri kiliziya. Mu gihe cyose Ubaldi yivugira ko akoreshwa n’Imana ubwayo, yagombaga no kuyisaba inema yo koroshya. Nsanga kwihutira kujya mu itangazamakuru kubera ibyiswe amakimbirane na diocèse bitamusa. Nka ryari bundi ibibazo by’iwanyu mu rugo ubikemurira muri mitingi y’ishyaka koko?
Bakome urusyo bakoma n’ingasire
gukorera Imana ntibisaba kuba padiri. Obald nafate icyemezo ashinge itorero rikorera Imana, yaba Pasteur yaba Apotre arebe ko abana b Imana batamukurikira ari benshi. Naho gukomeza kuba mumatiku y abantu kandi tumukeneye si byiza
Ahaaaaaa!!!!!!nibyabihe byanyuma bavuze , abantu bIMANA kweri!!!!! nugusenga cyane.
Ubwo muratangiye dore ko mukunda byacitse!! Inshuro yagiyeyo ko mutazitangaje hano?
Mosenyeri wikabwayi agira ubutiku...ngaho ngo niwe usabira imbabazi kiriziya!? Buriya c niwe koko? None arashak no guhagarika obald kuko agenda abarusha power kdi ari umupadiri usanzwe ntabyubumosenyeri budafite nicyo bushingiyeho.
Muri Kiliziya nta kavuyo kahaba, nta we ukora ibyo yishakiye, igihe ashatse n’uko ashaka. Zimwe mu mbaraga za Kiliziya ni aho zishingiye : ifite umurongo ngenderwaho, ugaragara, wumvikana. Uva muri diyosezi ajya mu yindi agomba kubisabira uruhushya n’ababishinzwe, ibyo ngira ngo Ubald nawe arabizi. Ntakabirengeho rero.
Kiliziya iyoborwa na Roho Mutagatifu, uwahagarikwa cg akihanangirizwa nayo wese, nta gitangaza kirimo ubwo Roho Mutagatifu yaba yabonye ko aribyo bimukwiriye. Dukomere kuri Uhoraho abagize amahirwe tukamumenya mureke abantu. Umuntu yakijijwe, akizwa kandi azakizwa n’ukwemera kwe.
Kiliziya iyoborwa na Roho Mutagatifu, uwahagarikwa cg akihanangirizwa nayo wese, nta gitangaza kirimo ubwo Roho Mutagatifu yaba yabonye ko aribyo bimukwiriye. Dukomere kuri Uhoraho abagize amahirwe tukamumenya mureke abantu. Umuntu yakijijwe, akizwa kandi azakizwa n’ukwemera kwe.
Ibyo rero niba ariko bimeze kiriziya cathoric igiye kuba nka za ADPR gusa Obald ntacike intege ntakinanira Imana yamuhaye imbaraga zo gukiza no kwigisha abo bose Imana izaberekako bibeshye.none se muri politic niho hadakenewe Imana?
Ni ukubyitondamo


text:
PARTI DEMOCRATE IDEAL P.D.I
IMYANZURO Y’UMWIHERERO WISHYAI. PDI
None kuwa 17 Nzeri 2016 Ubuyobozi bw’Ishyaka Ntangarugero muri Demokarasi PDI bwakoreye umwiherero mu Karere ka RWAMAGANA mu lntara y’IBURASIRANBA Kuri Muhazi Beach, bwafashe Imyanzuro ikurikira:
1-Umwiherero wasuzumye umushinga w’amategeko Ngengamikorere ya Komite Nkemurampaka uwukorera ubugororangingo usaba ko uwo mushinga wazemezwa n’urwego rubifitiye ububasha.
2- Umwiherero wasabye ko isanduku y’Ishyaka yagirwa n’amafaranga 100.000Frw ariko ashobora kugabanywa byemejwe na Komite Nyobozi
3- Kubijyanye n’imitangire y’amasoko, umwiherero wasabye kubahiriza manuel des procedures y’ishyaka keretse bigaragayeko harimo icyihutirwa cyagirira Ishyaka akamaro bityo komite Nyobozi ikaba yagifataho icyemezo;
4- Umwiherero wasabye Komite Nkemurampaka gukora isobanurampamvu ry’ingingo ya 13 y’Amategeko Ngengamikorere kubijyanye n’igenzura ry’umutungo kugirango ihuzwe n’Inshingano zakomisiyo y’ubukungu ikazemezwa n’urwego rubifitiye ububasha;
5- Umwiherero wasabye ko abahuzabikorwa aribo bazajya basaruza imisanzu batabikora bakabibazwa, Komite Nyobozi izagena uko uyu mwanzuro uzashyirwa mubikorwa;
6- Abari mu mwiherero basabye ko Ubunyamabanga Bukuru bwategura inyandiko isobanura abahabwa inkunga y’ingoboka ishingiye ku ingingo ya 49 y’Amategeko Ngengamikorere ikabihuza n’ubushobozi bw’Ishyaka;
7- Umwiherero wasabye ko Komite Nyobozi yakora inama mu gihe cyavuba igasuzuma ikibazo cy’imikorere y’ubunyamabanga bw’Ishyaka;
8- Kubirebana n’abasaba kuba abayoboke, umwiherero wasabyeko, Umwari Carine na Salim NIWEMUGABO bafatanyije n’Ubunyamabanga Bukuru bategura inyandiko bahereye ku ingingo ya 24 na 25 y’amategeko shingiro y’Ishyaka; higwa uko abayoboke baboneka mu nzego n’uko abavuye mu nzego bajya basimburwa; Umwiherero wasabye ko hakorwa amahugurwa y Abayobozi b’inzego mu gihugu hose mu rwego rwo kubakangurira amatwara ylshyaka n’uko bagomba kwitwara mu matora ya 2017 ;
10- Umwiherero wasabye ko gahunda yo gusura Intara n’Umujyi wa Kigali yakorwa ku mataliki yo kuwa 18/9/2016 Iburasirazuba, kuwa 3/10/2016 Amajyepfo, kuwa 16/10/2016 Iburengerazuba, kuwa 30/10/2016 Umujyi wa Kigali, kuwa 13/11/2016 Amajyaruguru;
11- Urnwiherero wasuzumye imiterere y’inyandikomvugo (format) zizakoreshwa mu nama ndetse n’imiterere ya raporo (format) y’ibikorvva by’ishyaka izikorera ubugororangingo.
Bikorewe i Rwamagana kuwa 17 Nzeri 2016
Sheikh Mussa Fazil HARERIMANA, Perezida Vishyaka
HARERIMANA Fatou, Umunyamabanga Mukuru wIshyaka


text:
ISOMO RYA MBERE
Igitabo cya kabiri cy’Abami (2 Bami 5, 1-15a)
1Nahamani, umugaba w’ingabo z’umwami wa Aramu, yari umuntu wemerwa cyane na shebuja, ari umutoni we, kuko ari we Uhoraho yakoresheje agaha Aramu gutsinda. Ariko uwo mugabo w’intwari yari umubembe. 2Umunsi umwe Abaramu bari bateye mu gihugu cya Israheli bagiye kunyaga, bahavana umwana w’umukobwa ari imbohe, bamushyira umugore wa Nahamani amugira ‘umuja we. 3Abwira nyirabuja ati «Yewe, iyaba databuja yashoboraga gusanga umuhanuzi w’i Samariya! Nta kabuza yamukiza ibibembe bye.» 4Nahamani ajya kumenyesha shebuja amagambo umukobwa waturutse mu gihugu cya Israheli yavuze. 5Umwami wa Aramu aramubwira ati «Genda! Ndandikira umwami wa Israheli ibaruwa. » Nahamani aragenda ajyana amatalenta cumi ya feza, amasikeli ibihumbi bitandatu ya zahabu, n’imyambaro cumi yo kujya ahindura. 6Ashyikiriza umwami wa Israheli urwandiko rwavugaga ngo «Mu gihe uru rwandiko ruzaba rukugezeho, uzamenye ko nkoherereje umugaragu wanjye Nahamani, kugira ngo umukize ibibembe arwaye.» 7Umwami amaze gusoma urwo rwandiko, ashishimura imyambaro ye avuga ati «Ese ndi Imana yica kandi igakiza, kubona uriya mugabo anyoherereza umuntu ngo muvure ibibembe? Nimumenye neza kandi mubirebe: arashaka kunyendereza!»
8Elisha, umuntu w’Imana, amaze kumenya ko umwami wa Israheli yashishimuye imyambaro ye, amutumaho agira ati “Ni iki cyatumye ushishimura imyambaro yawe? Nyoherereza Nanamani uwo, maze azamenye ko muri Israheli hari umuhanuzi!” 9Nahamani azana n’amafarasi ye n’igare rye, maze ahagarara mu muryango ‘inzu ya Elisha. 10Elisha amutumaho umuntu wo kumubwira ngo «Genda! Wiyuhagire muri Yorudani incuro ndwi, uri busubirane umubiri mutaraga maze ukire ibibembe.» llNahamani ararakara, agenda avuga ati “Nibwiraga ko ari busohoke akajya ahagaragara, maze akambaza izina ry’Uhoraho Imana ye, agashyira ikiganza cye aharwaye akankiza ibibembe. 12Ese imigezi y’i Damasi ari yo Ebana na Paripari, ntitambutse kure amazi yose ya Israheli?
Sinashoboraga se kwiyuhagiramo ngakira? Arahindukira agenda arakaye. 13Abagaragu baramusanga, bamubwira bati «Mubyeyi! lyaba umuhanuzi yagutegetse gukora ikintu gikomeye ntuba wagikoze wagikoze? Nkanswe kukubwira ngo genda wiyuhagire urakira!» 14Nuko Nahamani aramanuka ajya kuri Yorudani, yibira mu mazi incuro ndwi nk’uko yabitegetsw n’umuntu w’Imana. Umubiri we uhinduka nk’uw’umwana muto, maze akira ibibembe.
15aNahamani asubira ku muntu w’Imana, abantu be bamushagaye. Agezeyo arinjira, amuhagarara imbere maze aramubwira ati “Noneho menye ko nta Mana iriho ku isi hose, keretse muri lsraheli.”
ZABURI (Zab 42 (41),2, 3 ; 43 (42),3,4)
Inyik/ Umutima wanjye ufite inyota y’Imana, Imana nyir’ubuzima;
Mbese nzajya ryari kureba uruhanga rw’Imana ?
Uko impara yahagira ishaka amazi afutse,
ni ko umutima wanjye ugufitiye inyota, Mana yanjye.
Umutima wanjye ufite inyota y’Imana, Imana Nyir’ubuzima;
mbese nzajya ryari kureba uruhanga rw’Imana?
Ohereza urumuri rwawe n’ukuri kwawe,
bijye binyobora inzira,
maze bizangeze ku musozi wawe mutagatitu,
aho Ingoro yawe yubatse.
Ubwo nzegera urutambiro rw’Imana,
nsange Imana nkesha umunezero wose;
maze Uhoraho Mana yanjye ngusingize,
ngucurangira inanga.
IBANGONDIRIMBO RIBANZIRIZA IVANJILI (Zab 130 (129), 5.7)
Uragasingizwa Kristu, wowe Buhanga buhoraho bw’Imana Nzima!
Uragasingizwa Nyagasani!
Nizeye Uhoraho n’umutima wanjye wose, nizeye ijambo rye.
Uhoraho ahorana imbabazi, akagira ubuntu butagira urugero.
Uragasingizwa Kristu, wowe Buhanga buhoraho bw’Imana Nzima!
Uragasingizwa Nyagasani!
IVANJILI
+ Luka (Lk 4, 24-30)
Muri kyo gihe, Yezu yari mu isengero ry’i Nazareti, arababwira ati 24”Ndababwira ukuri : nta muhanuzi ushimwa iwabo. 25Ndababwiza ukuri rwose: hariho abapfakazi benshi muri Israheli mu gihe cya Eliya, ubwo imvura yamaraga imyaka itatu n’amezi atandatu itagwa, inzara ikoreka igihugu cyose; 26nyamara muri bo nta n’umwe Eliya yoherejweho, uretse umupfakazi w’i Sareputa ho mu gihugu cya Sidoni. 27Hari kandi n’ ababembe benshi muri Israheli mu gihe cy’umuhanuzi Elisha; nyamara muri bo nta n’ umwe wakijijwe uretse Nahamani w’Umusiriya.” 28Abari mu isengero bumvise ayo magambo, bose barabisha, 29nuko bahagurukira icyarimwe bamusohora mu mugi wabo, bamujyana hejuru y’imanga y’umusozi umugi wabo wari wubatseho, bagira ngo bahamurohe. 30Nyamara we abanyura hagati arigendera.


text:
Karongi : Urubyiruko rurasabwa kurangwa n’indangagaciro z’umuco Nyarwanda no kwiyubaha
Muri iki gihe u Rwanda rwitegura kwizihiza umunsi mukuru wo kwibohora usanzwe uba ku wa 4 Nyakanga, Ubuyobozi bw’Akarere ka Karongi buributsa urubyiruko ko ntawakubaka igihugu adafite ubuzima bwiza bityo bukarusaba guharanira kubaho neza kandi rwiyubaha rukirinda ingeso izari zo zose zishobora gushyira ubuzima bwarwo mu kaga kuko ngo ari bwo buryo bwo kwihesha agaciro no gusigasira ibyo igihugu cyagezeho muri iyi myaka 20 ishize.
Umuyobozi w’Akarere ka Karongi Wungirije ushinzwe Imibereho Myiza y’Abaturage, Mukabalisa Simbi Dative, asaba urubyiruko by’umwihariko kwirinda ubusambanyi no gukoresha ibiyobyabwnge kuko ngo byabasenyera ejo hazaza heza. Uyu Muyobozi w’Akarere Wungirije akabibutsa ko ibyiza bishimira igihugu kimaze kugeraho byagenzweho kubera imbaraga z’urundi rubyiruko rwigomwe rukagera n’aho rwemera guhara ubuzima kugira ngo rubohore igihugu. Ku bera izo mpamvu, abahanura, akagira ati “ Ntabwo mushobora gukorera igihugu mutari bazima. Igihugu kirabakeneye kugira ngo mugifashe.â€
Akomeza abasaba kugira umurongo ngenderwaho w’imikorere kuko ngo ari byo bishobora kubahesha agaciro kandi abandi bakabibubahira bityo bigahesha igihugu ishema muri rusange. Agira ati “Ngagira ngo umuco wo kwiyubaha, umuco wo kwirinda ibiyobyabwenge nk’urubyiruko ndagira ngo ube umuco uturanga.â€Â Ababasaba guhorwa bazirikana ko ari imbaraga z’igihugu zubaka. Ati “Imbaraga zubaka ntizijya zisenya. Abashaka kubayobya baba bari mu gihugu, baba bari hanze y’igihugu, baba abakunzi b’igihugu baba abanzi b’igihugu nibabamenye gutyo ko muri imbaraga kandi zubaka. Bamenye yuko batagomba kubayoberaho bababwira amagambo abaganisha mu bikorwa bisenya igihugu.â€
Bamwe mu rubyiruko rwa Karongi twaganiriye bo bakavuga ko badateze gutererana igihugu mu nzira kirimo y’iterambere n’umutekano. Nyabyenda Modeste, Perezida w’Inama y’Igihugu y’Urubyiruko mu Murenge wa Gashali, avuga urubyiruko rutakwihanganira ikintu icyo ari cyo cyose kibangamira intembwe igihugu kirimo gutera. Yagize ati “Nko mu rwego rwo kwirinda ibikorwa bibi bibangamira urubyiruko dukora inama nyinshi n’ibitaramo mu rwego rw’ubukangurambaga.†Akomeza avuga ko ibikorwa nk’ibi bijyana na gahunda y’ “ijisho ry’umuturanyi†kugira ngo hatagira agatotsi gaturuka ku ruhande kakabavangira.
Naho Umuhuzabikorwa w’Inama y’igihugu y’Urubyiruko ku rwego rw’Igihugu, Shyerezo Norbert, akaba avuga ko ibyo u Rwanda rumaze kugeza ku barutuye nyuma y’imyaka 20 rwibohoye byagombye kubera urubyiruko impamvu kumvira ubuyobozi n’umurongo mwiza igihugu kirimo. Avuga ku bantu igihugu kitaho kikaba ibyo bakenera ndetse kikanabageza ku buzima ariko bakifuza ibya Mirenge bakagihemukira yagize ati “ Hari igihe umuntu igihugu kimukunda kikamugeza ku buzima bwiza kubera ibyo akora ariko nymara we atagikunda kugera ubwo umubwira ngo nunkorera nzakugira perefe kandi utazi no kwambara inkweto, nunkorera uzaba minisitiri w’umuco, uzaba minisitiri w’umuco, ibyo byose ni ingero zitandukanye zigaragazautitaye ku buzima, ubumenyi cyangwa se ubwenge afite ntacyo byaba bimaze kugumana na we utabanje kumuhindura.â€
Uyu Muhuzabikorwa w’Inama y’Igihugu y’Urubyiruko ku rwego rw’Igihugu akagira inama urubyiruko ruyobora urundi mu nzego zose z’Inama y’Igihugu y’Urubyiruko kujya bita ku bantu nk’abo bakabahindura hakiri kare kugira ngo batangiza abandi abagasubiza inyuma ibikorwa bagezeho n’ibyo igihugu kimaze kugeraho muri rusange.


text:
Ineza yanyu imenywe n’abantu bose
Yesu ashimwe benedata, mbifurije amahoro y’Imana. Uyu munsi turiga ijambo rifite intego ivuga ngo Ineza yanyu imenywe n’abantu bose. Turasoma ijambo dusanga mu urwandiko Pawulo yandikiye Abafiripi 4:5 "Ineza yanyu imenywe n’abantu bose, Umwami wacu ari bugufi".
Iri jambo riragaruka ku ngingo ebyiri “ineza dukwiye kugirira abandi” ndetse no “kugaruka kw’umwami Yesu”. Mpereye k’ukugaruka kw’Umwami Yesu, Bibiliya yerekana ko Ubwo azaza, azaba aje gucira imanza abazima n’abapfuye (Bazazuka icyo gihe) kubw’ imirimo bakoze, abakoze neza bazahabwa ubugingo buhoraho abakoze nabi bazacirwaho iteka, ndahamya ko izi nyigisho twese twazibwiwe kuva cyera ni ukwibukiranya kugirango tutirara, kuri ubu ibimenyetso birerekana ko agiye kugaruka.
Ntawakwirengagiza ko icy’ibanze gihesha ubugingo atari imirimo ahubwo ari Ukwakira Yesu, gusa ni ngombwa na none ko twibuka ko nyuma yo gukizwa dusabwa gukora kandi neza, ni nayo mpamvu Yesu yavuze ngo..abantu bazabamenyera ku mbuto zanyu kandi abavuga ngo mwami mwami sibo bazinjira mu bwami bwo mu ijuru (Matayo 7:21).
Ukurikije imibare y’abayoboka insengero za Gikiristu watekereza y’uko ibibazo by’ubukene, gusabiriza, kwicwa n’inzara bigenda bikemuka kuko ineza y’abamenye Yesu yakagombye kugera ku ndushyi nyinshi, ariko siko biri usanga hagaragara ikinyuranyo kuko uko iminsi iza tugenda turushaho kwizirikana ubwacu, Ndetse n’igabanuka ry’ubukene ahanini usanga za Leta z’ibihugu arizo zibigiramo uruhare, mbese uruhare rw’amatorero n’amadini bya gikirisito ruri hasi cyane, aha buri wese ku giti cye akwiye kwibaza aki kibazo akanishakamo igisubizo, kuko azi icyo Imana imusaba.
Biteye agahinda gusanga umuntu abura imyambaro, aburara, agira ibyago akabura umutabara, kandi abana cyangwa aturanye n’abantu bamenye Imana, ikibabaza kurushaho, kubona izi ngero ntibisaba ubushakashatsi cyangwa kujya kure Ahubwo uzibona mu nsengero iwacu no kuritwe ubwacu.
Benedata nifuzaga kubibutsa ko Imana yaturemye imirimo myiza, iyi mirimo iyo tuyikoranye urukundo igera kuri benshi kandi ikabagirira umumaro, ubuzima bwabo bukarushaho kuba bwiza, ndetse bikandikwa mu gitabo cy’Imirimo.
Aha ariko sinabura kubabwira ko mu gushyira iyi neza mu ngiro harimo umutego ukomeye cyane, hari ubwo Satani akwereka ko kugirango ineza wagize igere kuri benshi ari uko uhagarara ahirengeye ku musozi bose bakakubona cg ukabanza guhamagara abantu ngo bazaze barebe uko ugira neza. tuzirikane ko bibiliya itubwira ngo ’Mwirinde, ntimugakorere ibyiza byanyu imbere y’abantu kugira ngo babarebe, kuko nimugira mutyo ari nta ngororano muzagororerwa na So wo mu ijuru. (Matayo 6:1).
Ineza yanyu imenywe na bose, umwami wacu Yesu ari bugufi, turwanywe icyatuma ingororano zacu zizarangirira mu isi izashira, ahubwo duharanire kuzabigororerwa mu ijuru. Yesu abashoboze. Ernest RUTAGUNGIRA


text:
Ngizi ingingo 9 zadufasha gukemura ibibazo hagati y’ abashakaanye
Ngizi ingingo 9 zadufasha gukemura ibibazo hagati y’ abashakaanye, turamutse tuzubahirije twirinda amakosa amwe namwe.
1.Kugerageza kwifata ukirinda kuyoborwa n’ amarangamutima yawe.
2. Mukajya inama ku gihe gikwiriye mwazajya muvuga ku bitagenda mu gihe kiborohereye mwese (Atari igihe arimo kureba Television) kizaba aricyo gihe cyiza mubasha kumvikana buri umwe ateze amatwi mugenzi we.
3. Gutegura ingingo nyamukuru zo kuganiraho mbere yo gutangira ikiganiro. Ibi byafasha by’ umwihariko ingo nshya zigishakisha umurongo wo gukurikiza ngo babane amahoro.
4.Mu gihe cyo kuganira, ni ukugerageza kuvuga ikibazo kimwe ku kindi nta kubivanga. Gutyo tuzagera ku ntego bitworoheye kandi n’ ibisubizo by’ ibibazo biboneke.
5. Mu kiganiro ni byiza gukoresha “Jye” kuruta “wowe”. Bituma mugenzi wawe adashaka kwirwanaho. Ni uguha agaciro buri jambo, amagambo dukoresha ashobora gukiza cyangwa akangiza byose. Nitwimenyereza gukoresha ijambo “wowe” uwo twashakanye azahora yumva twamutunze urutoki nawe yirwaneho bitume ibibazo bidakemuka.
6.Gukurikira neza ugatega amatwi mugenzi wawe ukitondera gusobanura ikitumvikanye neza. Tujya twumva kenshi mu biganiro amagambo nk’ aya ngo: “Si ibyo nashatse kuvuga” cyangwa se “Nari nagize ngo ni ibyo ushatse kuvuga”.
7. Gutanga ibitekerezo byacu twirengagije amarangamutima yacu(amarira) cyane abagore iyo hari ibitagenda bararira abagabo nabo bakabyakira nabi nk’ aho kwaba ari ugushaka gutera imbabazi.
8. Abagore bagerageze bajye bashima abagabo babo, iyo uhora witotombera intege nke ze cyangwa umwibutsa ko hari ibyo atatunganije, agera aho akumva ko atazigera abasha kugushimisha, bityo agacika intege.
9.Dufatanije dusabe Imana idushoboze gukemura ibibazo duhura nabyo. Ikiruta byose ni ugusenga, abashakanye bombi ari babiri bahuriza umutima mu gushaka mu maso h’ Imana, nayo ibahe ubwenge, Umwuka wayo ubayobore.
Ntitukiringire ubwenge bwacu cyangwa se imbaraga zacu, dusabe Imana itwigishe kumenya uwo twashakanye n’ uburyo bukwiriye bwo kumuganirizamo ku buryo bumuhesheje icyubahiro kandi tumwiringire. Ibyo Imana itwifuriza ni ibyiza gusa.
Urugo rwanyu rwaba rugeze he?
Waba ufite ikibazo mu kuganira n’ uwo mwashakanye? Niba wararetse imibabaro iturutse ku bibazo bitakemuwe ikiyongera mu mutima wawe igihe kirekire, birakwiye kandi birihutirwa ko wabitura ukabifasha hasi. Yesu afite ububasha n’ ubushobozi bwo kutubabarira ibyo twagiye duhemukirana hagati yacu, akadukiza imitwaro yose iducira urubanza. Ntitwihebe. Icy’ ibanze kuri twese ni ukurwanira ishyaka urugo rwacu, mu gihe hari ibitagenda neza.
Twegurire Uwiteka amarangamutima yacu ya none tudasize n’ aya kera we azamenya kuyashyira ku murongo ukwiriye kandi utunganye.
Twibuke ko kandi ari ibisanzwe kugira ibyo tudahuje, ku buryo hari igihe tutabyumva kimwe. Hagati y’ abashakanye Uwiteka amenya intege nke zacu twese. Nitumenye ibyo, bizadufasha kumenya gukemura ibibazo mu mahoro tubifashijwemo n’ Imana.
Ndemeza ko zino mpuguro hari icyo ziri bubafashe mu guhindura ingo zanyu iz’ amahoro n’ umunezero, kandi zikaba zishikamye. Uwiteka adufashe buri wese ahagarare neza mu ruhande rwe nk’ uko Yesu abitwifuzaho.
Pastor Desire


text:
25 NZERI 2014
LETA ZUNZE UBUMWE ZA AMERIKA
Ikoraniro Mpuzamahanga: Abahamya ba Yehova bagize amakoraniro atazibagirana yabereye muri sitade ya MetLife
NEW YORK—Kuva ku itariki ya 20-22 Kamena, no ku itariki ya 27-29 Kamena 2014, Abahamya ba Yehova bari buzuye sitade ya MetLife iherereye ahitwa East Rutherford, muri leta ya New Jersey. Icyo gihe hari habaye ikoraniro rifite umutwe uvuga ngo “Mukomeze mushake mbere na mbere Ubwami bw’Imana.” Ayo makoraniro mpuzamahanga, yatambutse mu rurimi rw’icyongereza n’icyesipanyoli.
Muri ayo makoraniro yombi yabaye mu mpera z’ibyumweru, hateranye abantu basaga 118.000 kandi ni ubwa mbere mu mugi wa New York no mu nkengero zawo haterana Abahamya ba Yehova bangana batyo mu myaka myinshi ishize. Hari abandi bantu basaga 407.000 bo mu yindi migi bakurikiranye disikuru zimwe na zimwe zo muri ayo makoraniro kuri videwo, bituma umubare w’abateranye bose urenga 525.500.
Disikuru nyinshi zarimo ibyerekanwa na videwo bigaragaza uko twakurikiza amahame yo muri Bibiliya. Porogaramu ya buri munsi yasozwaga na disikuru yatangwaga n’umwe mu bagize Inteko Nyobozi y’Abahamya ba Yehova. David Splane yatanze disikuru mu ikoraniro ryabaye ku itariki ya 20-22 Kamena, naho Geoffrey Jackson, atanga disikuru mu ikoraniro ryabaye ku itariki ya 27-29 Kamena.
Muri buri koraniro habaga umubatizo. Abantu bose babatijwe mu makoraniro yabereye muri sitade ya MetLife ni 1.255. Nanone hari abandi bantu 2.930 babatirijwe mu yindi migi, aho bari bakurikiraniye iryo koraniro kuri videwo. Abantu bose babatijwe ni 4.185.
Mu bateranye harimo abaje baturutse muri Arijantine, Ositaraliya, Belize, u Bwongereza, Shili, Kosita Rika, El Salvador, u Budage, u Bugiriki, Gwatemala, Hondurasi, u Butaliyani, Maleziya, Megizike, Nikaragwa, Panama, Peru, Esipanye na Venezuwela.
J. R. Brown, umuvugizi w’Abahamya ba Yehova, yagize ati “abenshi muri twe, iri koraniro ryatwibukije irindi koraniro ritazibagirana ryabereye i New York mu wa 1958. Icyo gihe, i Yankee Stadium n’ahitwaga Polo Grounds, hateranye abantu basaga 253.000. Amakoraniro yo muri uyu mwaka yabereye muri sitade ya MetLife, ni ikintu kitazibagirana mu mateka y’Abahamya ba Yehova.”
Ushinzwe amakuru:
Ku rwego mpuzamahanga: J. R. Brown, wo mu rwego rushinzwe amakuru, tel. +1 718 560 5000